title: Irving Fisher

text: Uusklassisen taloustieteen piirissä Fisher muistetaan nykyisin todennäköisesti parhaiten pääomaa, investointeja ja korkokantoja koskevasta teoriastaan, jonka hän esitti ensimmäiseksi teoksessaan "The Nature of Capital and Income" ("Pääoman ja tulon luonne") vuonna 1906 ja pidemmälle kehitettynä teoksessaan "The Rate of Interest" ("Korkokanta") vuonna 1907. Hänen teoksensa "The Theory of Interest" ("Korkoteoria") vuodenta 1930 oli yhteenveto tutkimuksista, joita hän oli eläessään tehnyt pääomasta, pääoman budjetoinnista, arvopaperimarkkinoista ja korkokantaan vaikuttavista tekijöistä, inflaatio mukaan luettuna.


title: Irving Fisher

text: Fisherin mukaan subjetiivinen taloudellinen arvo ei ollut ainoastaan omistettujen tai vaihdettujen tavaroiden ja palvelusten määrän funktio vaan riippuu myös siitä ajankohdasta, jolloin ne hankitaan. Heti saatavilla olevan hyödykkeen arvo on eri suuri kuin samanlaisen, myöhemmin saatavan hyödykkeen arvon; arvolla ei ole vain määrällinen, vaan myös ajallinen ulottuvuus. Tulevaisuudessa saatavien hyödykkeiden suhteellinen hinta verrattuna niiden hintaan, jotka nytkin olisivat saatavilla mutta joiden hankkimisesta pidätytään, on mitattavissa korkokannalla. Fisher käytti vapaasti hyväkseen samoja diagrammeja, joita yleisesti käytettiin taloustieteen opetuksessa, mutta antoi akseleilleen nimet "kulutus nyt" ja "kulutus ensi jaksolla"; tavallisesti ne saattoivat olla esimerkiksi "omenoita" ja "appelsiineja". Näin kehittämnsä teorian, joka osoittaa huomattavaa näkemystä, hän esitti yksityiskohtaisesti teoksessaan "The Theory of Interest".


title: Irving Fisher

text: Tästä mallista, jota myöhemmin yhdistettiin useamman hyödykkeen ja jakson tapauksiin (jopa äärettömän monen jakson), on tullut yleisesti hyväksytty pääoman ja koron teoria, jota käsitellään monissa oppikirjoissa. Myös Hirshleifer on selostanut tätä teoreettista edistysaskelta.


title: Irving Fisher

text: Fisherin hintateoriaa ja korkokantaa koskevat tutkimukset eivät suoranaisesti koskettaneet ajan suuria yhteiskunnallisia kysymyksiä. Sen sijaan hänen monetaarinen talousteoriansa liittyi niihin hyvin läheisesti, ja siihen Fisher pitkälti keskittyi uransa loppupuolella.


title: Irving Fisher

text: Simon Newcombin alustavien töiden pohjalta Fisher muotoili rahan kvantiteettiteorian. Sen perustana on "vaihdantayhtälö", joka tunnetaan myös Fisherin yhtälönä: Olkoon "M" liikkeessä olevan rahan määrä, "P" yleinen hintataso, "T" kaikkien rahalla suoritettujen transaktioiden yhteenlaskettu määrä ja "V" rahan kiertonopeus. Tällöin pätee:


title: Irving Fisher

text: Myöhemmät taloustieteilijät ovat korvanneet tässä yhtälössä "T":n kokonaistuotannolla "Y" (tai "Q"), jota yleensä mitataan reaalisella bruttokansantuotteella (GDP).


title: Irving Fisher

text: Tämä yhtälö on samalla rahan kiertonopeuden määritelmä ja sellaisena yleispätevä. Fisher kuitenkin teki siitä pidemmälle meneviä päätelmiä olettamalla, että rahan kiertonopeus ("V") on käytännössä vakio ja että keskuspankki pystyy säätelemään liikkeessä olevan rahan määrää ("M"), mutta ei vaikuttamaan liiketoiminnan kokonaisvolyymiin ("T"). Sen vuoksi keskuspankin tulisi kasvattaa liikkeessä olevan rahan määrää ("M") juuri samassa suhteessa kuin talous kasvaa, muussa tapauksessa seurauksena on yleisen hintatason ("P") nousu tai lasku eli inflaatio tai deflaatio.


title: Irving Fisher

text: Fisherin "Appreciation and Interest" ("Arvostus ja korko") oli abstrakti tutkielma siitä, miten korkokannalle käy, kun hintataso muuttuu. Se tähdensi eroa reaali- ja nimelliskoron välillä:


title: Irving Fisher

text:
missä formula_3 on reaalinen ja formula_4 nimellinen korkokanta, ja inflaatio formula_5 on mittana hintatason nousulle. Jos inflaatio on riittävän pieni, hyvä likiarvo reaaliselle korkokannalle saadaan vähentämällä nimellisestä korkokannasta inflaatiovauhti. Myös tätä tulosta nimitetään Fisherin yhtälöksi.
Fisher uskoi, että ihmisiin yleensä, erityisesti myös sijoittajiin ja säästäjiin, vaikuttaa enemmän tai vähemmän niin sanottu rahailluusio: raha peittää näkyvistä ne hyödykkeet, jotka sillä voidaan ostaa. Ilman rahailluusiota hintatason muutos ei vaikuttaisi mitenkään tuotantoon eikä työllisyyteen. Kun ihmiset todellisuudessa ovat rahailluusion vallassa, inflaatio ja deflaatio saavat aikaan suurta vahinkoa. Yli 40 vuoden ajan Fisher kehitteli näkemyksestään vahingollisesta "dollarin tanssista" ja esitti useita keinoja rahan "vakauttamiseksi", toisin sanoen hintatason vakiinnuttamiseksi. Hän oli yksi ensimmäisistä, jotka käyttivät makrotaloudellista aineistoa kuten tietoa rahavarannosta, korkokannasta ja hintatasosta hyödyksi tilastollisissa analyyseissä ja testeissä. Hänen vuonna 1926 julkaisemansa tutkielma työttömyyden ja inflaation välisestä tilastollisesta yhteydestä julkaistiin vuonna 1973 uudestaan "Journal of Political Economy" -lehdessä otsikolla "I discovered the Phillips curve" ("Minä keksin Phillipsin käyrän"). Indeksiluvuilla oli tärkeä menrkitys hänen rahateoriassaan, ja hänen kirjansa "The Making of Index Numbers" on ollut suuri vaikutus nykyaikaan saakka.


title: Irving Fisher

text: Fisherin huomattavin älyllinen kilpailija oli ruotsalinen taloustieteilijä Knut Wicksell. Fisher kuitenkin selitti rahan kvantiteettiteorian lyhyemmin ja ytimekkäämmin, ja perusti sen lähes kokonaan hintojen vaihteluun pitkällä aikavälillä. Wicksellin teoria oli melkoisesti monimutkaisempi ja alkoi korkokantojen käsittelystä muuttuvassa reaalitaloudessa. Vaikka molemmat päätyivät siihen tulokseen, että suhdannevaihtelujen ja taloudellisten kriisien ytimessä oli valtion rahapolitiikka, he eivät kyenneet elinaikanaan ratkaisemaan erimielisyyksiään, ja itse asiassa ne periytyivät vielä puoli vuosisataa myöhemmin käynnistyneisiin keynesiläisten ja monetaristien välisiin kiistoihin.


title: Irving Fisher

text: Vuoden 1929 pörssiromahduksen jälkeen ja seuranneen suuren laman vaikutuksia tutkimalla Fisher kehitti talouskriisejä koskevan teorian, jota sanotaan velkadeflaatioteoriaksi ja jonka mukaan kriisit aiheutuvat hintakuplien puhkeamisesta. Fisherin mukaan hintakuplan puhkeamisella on kokonainen sarja seurauksia, jotka vahingoittavat reaalitaloutta vakavasti:Jotta toistuvista lamakausista ja pankkipaniikeista päästäisiin pysyvästi eroon, Fisher ehdotti ratkaisuksi, että pankkitalletukset olisi taattava 100-prosenttisesti käteisvarannoilla.


title: Irving Fisher

text: Fisherin teoria ja ehdotukset jäivät keynesiläisen taloustieteen varjoon ja vaille laajempaa huomiota. Tämä aiheutui osittain siitä, että Fisherin maine oli kärsinyt kovan kolauksen hänen ilmaistuaan julkisesti optimistisen käsityksensä osakemarkkinoista juuri ennen romahdusta. Velkadeflaatioteoria on kuitenkin tullut uudestaan taloustieteen valtavirran huomion kohteeksi 1980-luvulta lähtien ja varsinkin vuosien 2008–2009 taantuman myötä. Steve Keen ennusti vuoden 2008 taantuman käyttämällä Human Minskyn edelleen kehittämää Fisherin velkadeflaatioteoriaa. Velkadeflaatio on nykyisin pääasiallinen teoria, johon Fisherin nimi liitetään.


title: Irving Fisher

text: Vuoden 1929 pörssiromahduksen ja sitä seuranneen suuren laman vuoksi Fisher menetti sekä suuren osan omaisuudestaan että pitkälti myös akateemisen maineensa. Kolme päivää ennen romahdusta hän oli ennustanut, että osakkeiden hinnat olivat päätyneet pysyvästi korkealle tasolle. Vielä 21. lokakuuta 1929 hän uskoi, että osakkeiden hinnat tulisivat edelleen nousemaan, ja keskiviikkona 23. lokakuuta hän sanoi pankkiirien kokouksessa, että useimpien arvopaperien arvot eivät olleet laskeneet. Vielä kuukausia romahduksen jälkeen hän vaikuutteli sijoittajille, että uusi nousu oli kohta tulossa. Kun lama oli pahimmillaan, hän kyllä varoitti, että meneillään ollut deflaatio oli syynä siihen, että yhä useammat velalliset joutuivat maksukyvyttömiksi, mistä oli Yhdysvaltain taloudelle suurta haittaa, koska deflaatio nosti dollarimääräisten velkojen reaaliarvoja. Koska Fisheriin ei hänen vuonna 1929 antamiensa lausuntojen vuoksi enää luotettu, harvat kiinnittivät huomiota myöskään hänen analyysiinsä velkadeflaatiosta laman syynä. Sen sijaan yhä yleisemmin käännyttiin Keynesin ajatusten kannalle. Vasta 1980-luvulta lähtien Fisherin velkadeflaatioteoria on jälleen saanut osakseen enenevää huomiota.


title: Irving Fisher

text: Miamin yliopiston lainopillisen tiedekunnan taloustieteen professori Lawrence Lokken on väittänyt, että Fisherin vuonna 1942 julkaisema kirja oli niiden käsitysten taustalla, joiden vuoksi Yhdysvaltain senaatin jäsenet Pete DOmenici, Sam Nunn ja Bob Kerrey vuonna 1995 laativat ehdotuksensa verotuksen uudistamiseksi. Käsitys oli, että tarpeetonta tuhlausta, joka on vaikeasti määriteltävissä lakitekstiin sopivalla tavalla, voitaisiin verottaa siten, että verotettavasta tulosta vähennettäisiin nettomääräiset investoinnit ja säästöt sekä tietyn suuruinen välttämättömiin menoihin tarvittava rahamäärä. Tämä edistäisi investointeihin käytettävissä olevien rahavarojen syntymistä.


title: Irving Fisher

text: Vuonna 1898 Fisherillä todettiin tuberkuloosi, sama tauti, joka oli tappanut hänen isänsä. Hän vietti kolme vuotta parantolassa ja parani lopulta täysin. Tämä kokemus sai hänet toimimaan aktiivisesti monissa kansanterveyttä edistävissä hankkeissa. Hän oli yksi Life Extension Instituten perustajista, ja sen jäsenenä hän oli yksi vuonna 1915 julkaistun menestysteoksen "How ti Live: Rules for Healthful Living Based on Modern Science" ("Kuinka elää: Nykyaikaiseen tieteeseen perustuvia ohjeita terveelliseen elämään") kirjoittajista. Hän suositteli muun muassa säännöllistä fyysistä harjoittelua sekä punaisen lihan, tupakan ja alkoholijuomien välttämistä. Vuonna 1924 Fisher kirjoitti "Reader's Digest" -lehteen tupakointia vastustavan artikkelin, jossa hän väitti, että tupakka huonontaa ihmisen koko kehon kuntoa, alentaa sen elinvoimaa ja vastustuskykyä sekä toimii alkoholin ja oopiumin tavoin huumaavana myrkkynä, joskin yleensä pienemmässä määrin.


title: Irving Fisher

text: Fisher kannatti alkoholin kieltämistä lailla ja kirjoitti kolme kirjasta, jossa hän puolusti Yhdysvaltain kieltolakia kansanterveydellisistä ja taloudelliseen tuottavuuteen liittyvistä syistä. Hän puolusti myös eugeniikkaa ja toimi Eugenics Record Officen neuvonantajana sekä American Eugenics Societyn ensimmäisenä puheenjohtajana.


title: Irving Fisher

text: Kun hänen tyttärellään Margaretilla todettiin skitsofrenia, Fisher hoidatti häntä Trentonin psykiatrisessa sairaalassa, jonka johtajana oli psykiatri Henry Cotton. Cotton uskoi teoriaan, jonka mukaan mielisairaudet aiheutuivat hampaiden juuriin, suolistoon tai muualle kehoon kertyneestä tartunta-aineesta ja sen aiheuttamasta paikallisesta verenmyrkytyksestä. Cotton väitti myös, että tämän infektoituneen kudoksen poistaminen kirurgisella leikkauksella voisi lieventää potilaan mielenhäiriötä. Trentonissa Margart Fisherille tehtiin suolistoleikkauksia ja hänen paksusuolensa poistettiin, mihin hän lopulta kuoli. Siitä huolimatta Irving Fisher oli edelleen vakuuttunut siitä, että Cotton oli menetellyt oikealla tavalla.


title: Pyhän Ristin kirkko (Tampere)

text: Pyhän Ristin kirkko Tampereen Amurissa on katolisen Pyhän Ristin seurakunnan kirkkorakennus. Se sijaitsee tavallisen kerrostalon sisällä niin, että ulkopuolelta on vaikea havaita rakennukseen kuuluvan kauniina pidetty kirkkotila. Kirkon ikkunoissa on lasimaalauksia, ja ristintien asemat esitetään veistoksin.


title: Pyhän Ristin kirkko (Tampere)

text:
Seurakunnan kirkkoherra on isä Zenon Strykowski ja kappalainen isä Zdzisław K. Huber.
Tampereelle perustettiin katolinen seurakunta 3. syyskuuta 1957, mutta oman kirkon seurakunta sai vasta 22. marraskuuta 1969, kun Pyhän Ristin kirkko vihittiin käyttöön. Rakennukseen kuuluu lisäksi myös mm. seurakuntasali ja pappila. Tampereen Pyhän Ristin seurakunta kuuluu Helsingin hiippakuntaan, jonka piispa on Teemu Sippo.


title: Pyhän Ristin kirkko (Tampere)

text: Kirkko on päivisin avoinna rukousta varten, ja siellä vietetään messu viikon jokaisena päivänä vähintään yhden kerran.


title: I-57 (1928)

text: I-57 oli keisarillisen Japanin laivaston vuonna 1929 valmistunut I-56-luokan sukellusvene.


title: I-57 (1928)

text: Alus tilattiin Kuren laivastontelakalta osana vuoden 1923 hankintoja. Sen köli laskettiin 8. heinäkuuta 1927. Alus laskettiin vesille 1. lokakuuta 1928 ja se otettiin palvelukseen 24. joulukuuta 1929.


title: I-57 (1928)

text: Alus nimettiin 20. toukokuuta 1942 uudelleen "I-157":ksi. Se poistettiin alusluettelosta 30. marraskuuta 1945. Miehistö upotti aluksensa 1. huhtikuuta 1946.


title: V-Nasty

text: V-Nasty (s. 1990 Oakland, Kalifornia) on yhdysvaltalainen hip hop -artisti. Hän aloitti uransa Gucci Manen kanssa. Hän julkaisi albumin Gucci Manen kanssa, ja julkaisi Lil Debbien kanssa singlen "Gotta ball". Hänen parhaat kaverinsa ovat Lil Debbie ja Kreayshawn. Hän on julkaissut 3 mixtapea ja 2 singleä. Hän on yhtyeessä White girl mob. White girl mob loppui 2013-2014 ristiriitaisten ajatusten mukana. White girl mob on julkaissut yhden mixtapen jonka nimi on RIP. V Nastylla on tulossa 2018 That Aint Real singlen jälkeen uusi albumi.


title: Liikkeenjohdon konsultit LJK

text: Liikkeenjohdon konsultit LJK ry (lyhyesti LJK) on vuonna 1960 perustettu liikkeenjohdon konsulttien ja konsulttiyritysten toimialajärjestö. LJK ry edustaa ammattikonsulttien toimialaa kotimaisissa yhteyksissä valtionhallinnon, muiden yhteiskunnallisten yhteisöjen ja yliopistojen suuntaan sekä toimii ulkomaisissa yhteyksissä maailmanlaajuisten ja europpalaisten kattojärjestöjen ainoana Suomen edustajana.


title: Liikkeenjohdon konsultit LJK

text: Suomalaiseen tyyliin järjestötoiminta alkoi liikkeenjohdon konsulttien keskuudessa jo aikaisessa vaiheessa 1960-luvulla. Rastorin toimitusjohtaja Leo Suurla sai tietoonsa, että Eurooppaan oltiin perustamassa kansallisten liikkeenjohdon konsultoinnin järjestöjen kattojärjestöä. Tämä vuonna 1960 perustettu järjestö sai nimekseen FEACO. Samana vuonna aloitti Suomessa toimintansa Liikkeenjohdon Konsultit LJK ry, joka hyväksyttiin heti FEACO:n jäseneksi. LJK on ollut perustamisestaan mukana Tehokkaan Tuotannon Tutkimussäätiössä, joka on on Elinkeinoelämän keskusliitton hallinnoima säätiö. LJK:n 50-vuotishistoriikki Voimaa, nöyryyttä, viisautta ilmestyi vuonna 2011 Pekka Kurvisen toimittamana . Suomen Standardisoimisliitto SFS ry julkaisi vuonna 2012 suomeksi johdon konsultoinnin Euroopan laajuinen standardin, joka toi konsultointiin yhteiset pelisäännöt .


title: Liikkeenjohdon konsultit LJK

text: LJK:n eettinen lautakunta valvoo konsulttien eettistä käyttäytymistä:


title: Liikkeenjohdon konsultit LJK

text: LJK organisoi Suomessa liikkeenjohdon konsulttien kansainvälistä sertifiointia (Certified Management Consultant, CMC). Sen yhteistyökumppanina toimii Aalto-yliopiston kauppakorkeakoulun johtamisen ja kansainvälisen liiketoiminnan laitos, joka vastaa CMC-ohjelman suunnittelusta ja toteutuksesta.


title: Pamela Bellwood

text: Pamela Bellwood (alk. Pamela King, s. 26. kesäkuuta 1951 New York) on yhdysvaltalainen näyttelijä. Hänet tunnetaan saippuasarjasta "Dynastia", jossa hän esitti Claudia Blaisdel Carringtonia vuosina 1981–1986. Claudia kirjoitettiin välillä ulos sarjasta, mutta yleisön pyynnöstä hahmo tuotiin takaisin.


title: Pamela Bellwood

text: Bellwood on opiskellut näyttelemistä newyorkilaisessa Neighborhood Playhouse School of the Theatressa. Hän esiintyi 1970-luvun alussa Broadway-näytelmissä ja alkoi tehdä silloin myös pieniä televisio- ja elokuvarooleja. Hän on ollut mukana muun muassa elokuvissa "Kaappaus Bermudan kolmiossa" (1977) ja "Sekobileet" (1980).


title: Pamela Bellwood

text: Bellwood muutti Los Angelesiin vuonna 1975. Hän on ollut naimisissa valokuvaaja Nik Wheelerin kanssa vuodesta 1984 lähtien.


title: Arto Mansala

text: Arto Olavi Mansala (s. 1941 Kuopio) on suomalainen diplomaatti, koulutukseltaan valtiotieteiden kandidaatti. Hän on ollut suurlähettiläs Budapestissä 1985–1989, Pekingissä 1989–1992, Moskovassa 1993–1996 ja Bonnissa 1996–2001. Palattuaan kotimaahan hän oli ulkoasiainneuvos ulkoministeriön poliittisella osastolla 2001–2002, alivaltiosihteeri 2002–2003, valtiosihteerin sijainen kesän 2003 ja valtiosihteeri syyskuun alusta 2003. Mansala jäi eläkkeelle vuonna 2008.


title: Lois Lowry

text: Lois Ann Lowry (o.s. Hammersberg; s. 20. maaliskuuta 1937 Honolulu, Havaiji, Yhdysvallat) on yhdysvaltalainen lasten- ja nuortenkirjailija. Hän on voittanut kahdesti Newbery-mitalin ja ollut useasti ehdolla Hans Christian Andersen -palkinnon saajaksi. Häneltä on suomennettu muun muassa "Anastasia"-sarjan romaaneja.


title: Lois Lowry

text: Lois Lowryn isä oli norjalaista sukua, ja hän työskenteli armeijan palveluksessa. Perhe muutti usein ja asui myös Japanissa. Lois kävi koulua muun muassa New Yorkissa. Hän aloitti yliopisto-opinnot mutta keskeytti ne avioiduttuaan 19-vuotiaana upseeri Donald Grey Lowryn kanssa. He muuttivat usein aviomiehen työn mukana, ja heille syntyi neljä lasta. Lastensa aikuistuttua Lowry jatkoi yliopisto-opintojaan ja valmistui Etelä-Mainen yliopistosta vuonna 1972 pääaineenaan englanninkielinen kirjallisuus.


title: Lois Lowry

text: Lowryn kirjailijanura alkoi vasta vuonna 1977; samana vuonna hänen avioliittonsa päättyi eroon. Hänen esikoisteoksensa "A Summer to Die" kertoo lapsesta, joka sairastuu leukemiaan ja kuolee; taustalla oli Lowryn oman sisaren kuolema.


title: Lois Lowry

text: Lowry on kirjoittanut useita romaanisarjoja, joihin kuuluvat "The Giver Quartet" (1993–2012), 9-osainen "Anastasia"-sarja (1979–1995), Anastasian pikkuveljestä kertoja "Sam Krupnik" -sarja (1988–1999) ja 6-osainen "Gooney Bird" -sarja (2002–2014). Hänen teoksissaan käsitellään haastavia aiheita, kuten rasismia, lapsen kuolemaa, murhaa ja holokaustia sekä vallanpitäjien kyseenalaistamista. Yhdysvaltalaisissa kouluissa hänen teoksiaan on sekä otettu opinto-ohjelmiin että kielletty. Kaikkiaan hän on kirjoittanut yli neljäkymmentä romaania.


title: Lois Lowry

text: Vuonna 2014 valmistunut elokuva "The Giver" perustuu "The Giver Quartetin" ensimmäiseen osaan; päärooleissa esiintyvät Jeff Bridges, Meryl Streep ja Brenton Thwaites. Susan Kander sävelsi romaanin pohjalta oopperan vuonna 2012.


title: Helena Markkanen

text: Anna Helena Markkanen, o.s. "Vidgrén" (s. 1949) on suomalainen hammaslääkäri. Hän on ollut Kuopion yliopiston odontologian professori vuodesta 1986. Hänen tutkimuskohteenaan on ollut hampaiden kiinnityskudossairauksien epidemiologia.


title: Fredric Portin

text: Fredric Portin (s. 30. marraskuuta 1989) on suomalainen, arvokisoissa useasti kilpaillut suunnistaja.


title: Fredric Portin

text: Portinin parhaat sijoitukset MM-kilpailuista ovat Strömstadista 2016: Hän oli mukana Suomen miesten viidenneksi sijoittuneessa viestijoukkueessa ja oli keskimatkalla kymmenes. Tarton MM-kilpailuissa 2017 hän oli viestissä kahdeksas, sprinttiviestissä kymmenes ja pitkällä matkalla yhdestoista. Riian MM-kilpailuissa 2018 hän oli viestissä seitsemäs, keskimatkalla 20:s ja pitkällä matkalla 31:s. Hän oli mukana MM-kilpailuissa jo vuosina 2012 ja 2015. EM-kilpailuihin Portin on osallistunut vuosina 2012, 2014, 2016 ja 2018, ja hänen parhaat sijoituksensa ovat neljäs sija sprinttiviestissä ja yhdeksäs sija pitkällä matkalla vuonna 2016.


title: Fredric Portin

text: Seuratasolla Portin on edustanut vuosina 2011–2014 sekä vuodesta 2016 lähtien Paimion Rastia. Vuoden 2015 hän edusti norjalaista Halden SK:ta, jonka riveissä hän tuli toiseksi sekä Tiomilassa että Jukolan viestistä. Portinin kasvattajaseura on uusikaarlepyyläinen IF Minken. Hän on urallaan edustanut myös pietarsaarelaista IF Brahea.


title: Transylvania University

text: Transylvania University on pieni yksityinen yliopisto Yhdysvaltojen Kentuckyn osavaltion Lexingtonissa. Se kuuluu nykyisin protestanttiseen Disciples of Christ -liikkeeseen, joka on saanut alkunsa vasta yliopiston perustamisen jälkeen.


title: Transylvania University

text: Vuonna 1780 perustettu Transylvania University on yksi Yhdysvaltojen 20 vanhimmasta korkeakoulusta. Perinteikkään yliopiston kuuluisiin alumneihin kuuluu kaksi Yhdysvaltojen presidenttiä, kaksi korkeimman oikeuden tuomaria, 50 senaattoria, 101 edustajainhuoneen jäsentä, 36 kuvernööriä ja monia muita merkkihenkilöitä.


title: Transylvania University

text: Yliopiston nimi juontaa Pennsylvanian Transylvaniaksi kutsutusta läntisestä siirtokunnasta (suom. "metsien takainen"), jonka alueesta muodostettiin vuonna 1792 valtaosa Kentuckyn osavaltiosta.


title: Transylvania University

text: Nykyisin Transylvania University tarjoaa opinto-ohjelmia 36 pääaineessa. Vuonna 2016 "U.S. News & World Report" -lehden rankingissä se sijoitettiin 75. tilalle parhaiden yhdysvaltalaisyliopistojen joukossa. Lexingtonissa toimii myös suuri Kentuckyn yliopisto.


title: Kaari Martikainen-Whale

text: Kaari Martikainen-Whale (1959 Heinävesi – 11. elokuuta 2008) oli suomalainen taidemaalari. Markkasen teokset ovat harmaa-, musta- tai valkosävyisiä ja pinnaltaan karheita. Niissä on moniselitteisiä allegorioita hentoina merkkeinä.


title: Lil Debbie

text: Lil Debbie (oik. Jordan Capozzi, s. 2. helmikuuta 1990 Oakland, Kalifornia, Yhdysvallat) on yhdysvaltalainen räppäri ja laulaja.


title: Lil Debbie

text: Lil Debbien kavereita ovat V-Nasty ja Kreayshawn.


title: Big Fase 100

text: Big Fase 100, oikealta nimeltään George Taylor III, on yhdysvaltalainen rap-artisti. Hän on kotoisin Kalifornian Comptonista.


title: Big Fase 100

text: Taylor on rap-artisti Gamen velipuoli. Veljeksillä on Gamen uran aikana ollut riitaa, mutta nykyään he ovat hyvissä väleissä. Taylor on esiintynyt Gamen musiikkivideoilla "Hate It or Love It" ja "100".


title: Big Fase 100

text: Taylor varttui Comptonin länsipuolella isovanhempiansa luona. Hän on isänsä puolelta rap-artisti Gamen velipuoli. Taylor liittyi nuorena paikalliseen Cedar Block Piru -katujengiin.


title: Big Fase 100

text: Taylor perusti levy-yhtiön The Black Wall Street Records yhdessä veljensä Gamen kanssa vuonna 2002. Levy-yhtiö on julkaissut mixtapeja mutta ei yhtäkään virallista albumia. Taylor jätti yhtiön riitaannuttuaan veljensä kanssa vuonna 2005. Tämän jälkeen hän perusti levy-yhtiönsä nimeltään Brazil Street Records ja One Hunnid Entertainment, ja on julkaissut mixtapeja ja albumeja.


title: Matti Matinpalo

text: Matti Väinö Jussi Matinpalo (14. huhtikuuta 1928 Jyväskylä – 13. heinäkuuta 1996) oli suomalainen teollisuusjohtaja, koulutukseltaan diplomi-insinööri. Hän valmistui diplomi-insinööriksi 1953 Teknillisestä korkeakoulusta. Hän oli Kone Oyj:n toimitusjohtaja 1987–1989. Ennen toimitusjohtajakauttaan hän oli Ruotsissa Kone-Asea-Grahamin toimitusjohtaja 1968–1971 ja Kone Oy:n hissiryhmän johtaja 1971–1987.


title: TeraScale

text: TeraScale on koodinimi AMD:n julkaisemalle grafiikkasuorittimien mikroarkkitehtuurille.


title: TeraScale

text: Arkkitehtuurin seuraaja Graphics Core Next julkistettiin vuonna 2011.


title: TeraScale

text: TeraScale on käskykannaltaan VLIW, eli jokaisessa käskysanassa on monta operaatiota, jotka suoritetaan samalla kellojaksolla rinnakkain. Lisäksi suoritin moniajaa montaa säiettä SIMT-mekanismilla, eli siinä on joukko rinnakkaisia säikeitä, joille on vain yksi yhteinen käskynhakulogiikka; Niin kauan kuin nämä säikeet suorittavat samaa käskyä, käsky haetaan vain kerran ja kaikki säikeet suorittavat sen, mutta jos joku säie hyppää eri kohtaan koodissa kuin muut säikeet, näitä ei voida ajaa rinnakkain koska tämän säikeen pitäisi hakea eri käsky kuin muiden säikeiden. Tässä tilanteessa suoritetaan peräkkäin ensin tietyn käskyn suorittavat säikeet, sitten eri käskyn suorittavat säikeet, ja suoritus hidastuu.


title: TeraScale

text: Terascale-arkkitehtuurissa samoja prosessoriytimiä käytetään sekä verteksivarjostimille että pikselivarjostimille, eli se pohajutuu niin sanottuun Unified Shader -malliin.


title: TeraScale

text: Xbox 360 -konsolin Xenos -grafiikkasuoritin on sukua Terascale-arkkitehtuurille, mutta eroaa siitä kuitenkin selvästi.


title: TeraScale

text: Ensimmäisen sukupolven mikroarkkitehtuuri on TeraScale. Yksi käsky voi sisältää viisi rinnakkaista operaatiota(VLIW5) , ja näistä kolmea tai neljää käytettiin tyypillisesti laskemaan saman vektorin eri komponentteja. Monimutkaisemmat operaatiot oli mahdollista suorittaa vain viidennessä laskentayksikössä.


title: TeraScale

text: Arkkitehtuuria käyttivät mm. suorittimet jotka valmistettiin koodinimellä "Radeon R600" (Radeon HD 2000 -sarja sekä FireGL 2007).


title: TeraScale

text: Arkkitehtuurin toinen sukupolvi on TeraScale 2 (VLIW5).


title: TeraScale

text: Arkkitehtuuria käyttivät mm. suorittimet jotka valmistettiin koodinimellä "Radeon R800"


title: TeraScale

text: "Evergreen" on AMD:n koodinimi grafiikkasuoritin (GPU) mikropiirisarjalle (Radeon HD 5000 -sarja).


title: TeraScale

text: Sarjan suorittimet käyttivät TeraScale -mikroarkkitehtuuria.


title: TeraScale

text: Malleja ovat:


title: TeraScale

text: Arkkitehtuurin kolmas sukupolvi on TeraScale 3 (VLIW4). Tässä versiossa VLIW-leveys pudotettiin viidestä neljään, eli jokainen käsky voi sisältää vain neljä operaatiota. AMD oli huomannut, että tyypillinen näytönohjaimella ajettava ohjelmakoodi kykeni vain erittäin harvoin hyödyntämään kaikkia viittä laskentayksikköä käskytason rinnakkaisuutena, ja pudottamalla viides laskentayksikkö pois suoritinytimistä voitiin tehdä pienempiä ja niitä saatiin mahtumaan näytönohjainpiirille enemmän.


title: TeraScale

text: "Northern Islands" on AMD:n koodinimi grafiikkasuoritin (GPU) mikropiirisarjalle (Radeon HD 6000 -sarja).


title: TeraScale

text: Käytetty mm. "Trinity" ja "Richland" AMD APU-suorittimissa Piledriver-suorittimien kanssa.


Lutššije pesni v soprovoždenii simfonitšeskogo orkestra (Лучшие песни в сопровождении симфонического оркестра, suom. "Parhaat kappaleet sinfoniaorkesterin kanssa") on venäläisen rock-muusikko Nikolai Noskovin livealbumi.


title: Alexander Sørloth

text: Alexander Sørloth (s. 5. joulukuuta 1995 Trondheim) on norjalainen jalkapalloilija, pelipaikaltaan hyökkääjä. Hän on edustanut Crystal Palacea tammikuusta 2018 lähtien.


title: Alexander Sørloth

text: Hän aloitti uransa 5-vuotiaana Strindheim IL:ssa. 14-vuotiaana hän siirtyi Rosenborg BK:n ja heinäkuussa 2013 siirtyi tämän seuran ykkösjoukkueeseen. Joulukuussa 2014 hän siirtyi lainalle FK Bodø/Glimtiin. Marraskuussa 2015 hän teki neljän ja puolen vuoden sopimuksen FC Groningenin kanssa. Kesäkuussa 2017 hän siirtyi FC Midtjyllandiin. Tammikuussa 2018 hän siirtyi Crystal Palaceen.


title: Alexander Sørloth

text: Hän teki debyyttinsä Norjan maajoukkueessa 29. toukokuuta 2016 Portugalia vastaan. Ensimmäinen maajoukkuen maalinsa hän teki 1. kesäkuuta 2016 Islantia vastaan.


title: Alexander Sørloth

text: Hänen isänsa Gøran myös oli jalkapalloilija. Hänellä on kaksi siskonsa: Karoline ja Amalie. Hän on Chelsea F.C.:n kannattaja.


title: Nordic Challenge Cup

text: Nordic Challenge Cup (NCC) oli urheiluautosarja jossa ajettiin kolme osakilpailua vuonna 1969. Kilpailut ajettiin Suomessa ja Ruotsissa. Seuraavana vuonna sarja korvattiin Interserie-sarjalla, jota ajettiin ympäri Eurooppaa.


title: Washington University in St. Louis

text: Washington University in St. Louis (lyh. WashU tai WUSTL) on yksityinen yliopisto Yhdysvaltojen Missourin osavaltion Saint Louisissa. Sillä on noin 15 000 opiskelijaa, joista puolet suorittaa undergraduate- ja puolet graduate-tason opintoja.


title: Washington University in St. Louis

text: Yliopisto perustettiin vuonna 1853 nimellä "Eliot Seminary", mutta nimettiin pian George Washingtonin mukaan.


title: Washington University in St. Louis

text: Yliopisto tekee laajaa tieteellistä yhteistyötä Monsanto-yhtiön kanssa.


title: Washington University in St. Louis

text:
Yliopiston graduate-tason tiedekuntiin kuuluvat sosiaalityön, liiketoiminnan, oikeustieteen, lääketieteen, muotoilun ja visuaalisten taiteiden sekä insinööritieteiden koulut.
Vuonna 2016 "U.S. News & World Report" -lehden rankingissä Washington University in St. Louis sijoitettiin 19. tilalle parhaiden yhdysvaltalaisyliopistojen joukossa. Samana vuonna "Times Higher Education" sijoitti Wayne Staten maailman yliopistoista sijalle 57. Lukuvuoden opiskelu maksoi noin 50 000 Yhdysvaltain dollaria.


title: Washington University in St. Louis

text: Yliopiston taidemuseolla The Mildred Lane Kemper Art Museum on hallussaan yksi Yhdysvaltojen suurimmista yliopistojen taidekokoelmista, johon kuuluu töitä muun muassa Pablo Picassolta ja Jackson Pollockilta. Yliopistosairaala Barnes-Jewish Hospital on yksi maan arvostetuimmista.


title: INR

text: INR voi tarkoittaa seuraavia:


title: Castel Mella

text: Castel Mella on kunta Pohjois-Italiassa Brescian maakunnassa Lombardian alueella. Se sijaitsee Mellajoen varrella noin kahdeksan kilometriä Bresciasta lounaaseen.


title: Castel Mella

text: Kunnan nähtävyyksiä on alun perin keskiaikainen kirkko "Santuario della Madonnina del Boschetto" freskoineen, jonka nykyinen ulkoasu on peräisin 1700-luvulta. Linna, jonka ympärille kylä on aikanaan syntynyt, tuhoutui vuonna 1438. Siitä on jäljellä enää torni, joka on kunnostettu.


title: Jack Jones

text: John Allan ”Jack” Jones (s. 14. tammikuuta 1938 Los Angeles) on yhdysvaltalainen laulaja ja näyttelijä.


title: Jack Jones

text: Jack Jones on palkittu Grammy-palkinnolla esittämistään kappaleista ”Lollipops and Roses” (1961) ja ”Wives and Lovers” (1963). Hän aloitti näyttelijäuransa vuonna 1959 elokuvassa "Juke Box Rhythm". Hän on näytellyt elokuvissa, televisiosarjoissa ja musikaaleissa.


title: Jack Jones

text: Hän lauloi "Lemmenlaiva"-televisiosarjan tunnusmelodian.


title: Jack Jones

text: Jack Jonesin vanhemmat olivat laulaja-näyttelijä Allan Jones ja näyttelijä Irene Hervey.


title: Purjevihmat

text: Purjevihmat ("Teline") on suku hernekasvien heimossa. Siihen kuuluu varmuudella yksi hyväksytty laji, "Teline osyroides". Monet purjevihmalajit tai koko suku on sijoitettu toisinaan saman tribuksen muihin sukuihin, väriherneisiin ("Genista") tai vihmoihin ("Cytisus"). Muutamia suvun lajeja käytetään huonekasvina.


title: Maapähkinät

text: Maapähkinät ("Arachis") on suku hernekasvien heimossa. Siihen kuuluu noin 80 lajia. Suvun tunnetuin laji on maapähkinä ("Arachis hypogaea"), jota viljellään ravintokasvina maailmanlaajuisesti trooppisella, subtrooppisella ja lauhkealla vyöhykkeellä. Se on yksivuotinen ruoho, jonka palot kehittyvät kukinnan jälkeen kypsiksi maan alla. Maapähkinä ei ole kasvitieteellisesti pähkinä vaan palkokasvi.


title: Jill Whelan

text: Jill Whelan (s. 29. syyskuuta 1966) on yhdysvaltalainen näyttelijä. Hän on näytellyt muun muassa "Lemmenlaiva"-televisiosarjassa roolinimellä Vicki Stubing.


title: Songbun

text: Songbun on Pohjois-Koreassa vallitseva kastilaitosta muistuttava yhteiskuntaluokkajärjestelmä. Sen mukaan ihmiset jaetaan karkeasti kolmeen ryhmään: puolueen suosimat, tavalliset ihmiset ja "vihamieliset". Puolueen suosimat saavat parhaat työpaikat ja asunnot. Songbun-järjestelmän loi 1950- ja 1960-luvuilla Pohjois-Korean ensimmäinen johtaja Kim Il-sung. Pohjois-Korean hallitus kiistää ihmisten suosimisen ja syrjimisen syntyperän perusteella. Songbun-järjestelmä on rapautunut 1990-luvun nälänhädän ja talousuudistuksen takia.


title: Songbun

text:
Vuonna 1958 pitämässään puheessa Kim Il-sung jaoitteli Pohjois-Korean väestön kolmeen pääryhmään, jotka olivat myötämieliset, häilyvät ja vihamieliset. Vihamielisinä Kim piti niitä, jotka olivat korkeissa asemissa Japanin hallitessa maata 1900-luvun alkupuolella. Samaan kastiin kuuluivat entiset Etelä-Korean sotilaat. Vihemielisiä olivat virkamiehet, kauppiaat, ennustajat, samaanit, viihdyttäjänaiset, ja vastaavat. Myös varakkaita maanomistajia Kim piti alimpaan kastiin kuuluvina.
Aivan pohjimmaiset, noin prosentti kansasta, joutuivat työleireille.
Mutta Kim arvosti korkealle niitä, jotka olivat mukana vastarinnassa Japania vastaan. Pienviljelijät ja teollisuustyöläiset saivat myös hyvän tai melko hyvän aseman. Näin Kim käänsi Pohjois-Korean aiemman yhteiskuntajärjestyksen päälaelleen. Kim vakiinutti songbyon-järjestelmänsä vuoteen 1967 mennessä. Songbunin pohja on perinteisessä Kungfutsen oppeihin perustuvassa kastilaitoksessa ja stalinismissa.


title: Songbun

text: Alkuperäisten kolmen luokan (ydinjoukko, häilyvät ja vihamieliset) sijasta mainitaan usein hieman tarkempi jako viiteen ryhmään: erityisryhmä, ydinjoukko, tavalliset (häilyvät, epäilyttävät), mutkikkaat ja vihamieliset. Huipulla olevia erityisryhmään kuuluvia on vähän. Näistä mutkikkaat ja vihamieliset ovat puolueen syrjimiä. Käytössä on vielä tarkempi jako 512 ryhmään. Ylin ryhmä on Kim il-Sung ja hänen perheensä .


title: Songbun

text: Kun henkilö syntyy, hänet määrätään johonkin ryhmään sukulaisuuden perusteella. Songbyon-asema säilyy kolme sukupolvea.


title: Songbun

text: Kuuluminen ryhmään määrää asuinpaikan, työn, opiskelun ja puolueen jäsenyyden. Ruuansaantimahdolisuudet riippuvat enemmän työpaikasta kuin songbunista. Hyvän songbunin omaava saa asua pääkaupungissa, muussa hyvässä kaupungissa tai hyvällä viljelyalueella. Tavallinen ihminenkään ei pääse esimerkiksi poliisiksi tai opettajaksi. Yhteiskuntaluokka määräytyy henkilön syntyessä. Songbun-luokitus tarkistetaan joka toinen vuosi. Vihamielinen luokitus ei nouse. Luokituksessa on vaikeampi nousta kuin laskeutua alas. Esimerkiksi perheenjäsenen tuomio laskee songbunia. Samoin poliittisen kiinnostuksen puute tai se, että menee naimisiin alempaan kastiin kuuluvan kanssa. Kim Il-sungin vaimo Ko oli japanilaistaustainen, ja siksi hänen taustansa salattiin.


title: Songbun

text: Kim Jong-ilin kaudella Pohjois-Koreassa tapahtunut talouden osittainen vapauttaminen on vähentänyt songbunin merkitystä. Songbun-taustan sijasta raha merkitsee yhä enemmän. Mutta perinteisessä valtaeliitissä songubnilla on yhä arvoa.


title: Vuoden Eeva

text: Vuoden Eeva valitaan vuosittain "Eeva"-aikakauslehden lukijaäänestyksen tuloksen perusteella. Äänestyksessä palkitaan nainen, joka on edellisen vuoden aikana saavuttanut jotain merkittävää ja toiminut näin kannustavana esikuvana naisille. Vuoden Eevat ovat olleet niin kulttuurin, politiikan, tieteen ja taiteen kuin urheilun ja viihteen tekijöitä.


title: Vuoden Eeva

text: Vuoden Eevoja on valittu vuodesta 1976. Alla olevassa listauksessa vuosiluvut tarkoittavat sitä vuotta, jolloin valinta tehtiin.Muita voittajia mm. Eeva Ahtisaari.


title: Vuoden Eeva

text: Vuonna 2015 Vuoden Eeva -kilpailu uudistui. Kilpailu jakautui kolmeen kategoriaan: Vuoden tähdeksi, Vuoden vaikuttajaksi ja Vuoden tulokkaaksi.


title: Death Resonance

text: Death Resonance on Soilworkin kokoelma-albumi, joka julkaistiin 19. elokuuta 2016 levymerkillä Nuclear Blast. Se sisältää uuden materiaalin lisäksi B-puolia ja harvinaisuuksia yhtyeen viideltä edelliseltä albumilta.


title: Wake Forest University

text: Wake Forest University (WFU) on yksityinen yliopisto Yhdysvalloissa, Pohjois-Carolinan Winston-Salemissa. Se on saanut nimensä alkuperäisen sijaintipaikkansa mukaan: oppilaitos perustettiin Raleigh’n lähistöllä sijaitsevaan Wake Forestiin vuonna 1834, mutta siirrettiin Winston-Salemiin vuonna 1956. Yliopiston toinen kampus sijaitsee Pohjois-Carolinan suurimmassa kaupungissa Charlottessa.


title: Wake Forest University

text: Vuonna 2016 "U.S. News & World Report" -lehden rankingissä Wake Forest sijoitettiin 27. tilalle parhaiden yhdysvaltalaisyliopistojen joukossa. Vuonna 2016 "Times Higher Education" sijoitti sen maailman yliopistoista sijalle 201–250. Lukuvuoden 2016–17 opiskelumaksut ovat noin 50 000 dollaria.


title: Wake Forest University

text: Undergraduate-opinnot Wake Forestissa tapahtuvat joko Wake Forest Collegessa tai kauppatieteellisessä tiedekunnassa. Graduate-tason tiedekuntia on kuusi, joista parhaiten arvostettuja ovat lääke-, kauppa- ja oikeustiede.


title: Wake Forest University

text: Vuonna 2016 yliopiston tutkimuslaitoksessa onnistuttiin 3D-tulostamaan ensimmäistä kertaa elävää kudosta, joka istutettiin koe-eläimeen.


title: Wake Forest University

text: Wake Forest University tunnetaan myös vuosittaisesta korkeatasoisten konserttien ja muiden taidetapahtumien sarjasta "Secrest Artists Series". Opiskelijat ja henkilökunta voivat osallistua tapahtumiin ilmaiseksi.


title: Sik-Jitsu

text: Sik-Jitsu tai Sikjitsu ("Sik-Jitsu Fighting Systems") on yhdysvaltalainen vapaaotteluseura, jonka perusti Rick Little. Seuran tunnetuimpia ottelijoita ovat UFC:ssä ottelevat Michael Chiesa ja Julianna Peña.


title: Sik-Jitsu

text: Little perusti seuran Spokanessa, Washingtonissa, joka aluksi toimi hyvin pienissä tiloissa. Sittemmin järjestettyään turnauksia 2005 Washingtonin luoteisosassa seura sai enemmän tuloja ja siirsi toimintansa varsinaiseen harjoittelusaliin. Sik-Jitsu palkittiin Washingtonin osavaltion parhaaksi vapaaottelusaliksi vuosina 2011 ja 2012.


title: Case Western Reserve University

text: Case Western Reserve University (lyh. CWRU) on yksityinen yliopisto Yhdysvalloissa Ohion osavaltion Clevelandissä. Se muodostui vuonna 1967, kun vuonna 1881 perustettu "Case Institute of Technology" ja vuonna 1826 perustettu "Western Reserve University" yhdistyivät. Yliopiston kampus sijaitsee noin 8 kilometriä Clevelandin keskustasta itään.


title: Case Western Reserve University

text: Case Westernin tunnetuimpia opinto- ja tutkimusaloja ovat lääketiede ja hammaslääketiede, lääketieteellinen tekniikka, liiketaloustiede, oikeustiede, hoitotiede ja sähkökemia.


title: Case Western Reserve University

text: Vuonna 2016 "U.S. News & World Report" -lehden rankingissä Case Western sijoitettiin 37. tilalle parhaiden yhdysvaltalaisyliopistojen joukossa.


title: Minkälainen Suomi meidän on luotava?

text: Minkälainen Suomi meidän on luotava? on vuonna 1918 ilmestynyt kansakoulunopettaja Martti Pihkalan kirja, jossa hän hahmottelee samana vuonna käydyn Suomen sisällissodan jälkeisen Suomen yhteiskuntaa. Se sisälsi Pihkalan luonnostelemat perusperiaatteet, joiden pohjalle uusi itsenäinen Suomi pitää rakentaa. Pihkala on päivännyt kirjan käsikirjoituksen Jyväskylässä sisällissodan loppuvaiheessa 14. huhtikuuta 1918 ja se ehti ilmestymään vielä saman kuun aikana ennen sodan päättymistä. Kustantaja mainosti teosta "Helsingin Sanomissa" ensimmäisen kerran kolme viikkoa sisällissodan päättymisen jälkeen kesäkuun alussa.


title: Minkälainen Suomi meidän on luotava?

text: Kirja on tunnettu erityisesti vaatimuksistaan rodunjalostukseen ja sitä pidetäänkin tuolloin eri puolilla Eurooppaa vaikuttaneen rotuhygieenisen liikkeen suomalaisena ääripäänä. Pihkala vaatii muun muassa pakkosterilisaatioita. Martti Pihkalan ohella hänen urheilumiehenä tunnetulla veljellään Lauri Pihkalalla oli samansuuntaisia ajatuksia. Sisällissodan aikana molemmat olivat valkoisen osapuolen pääideologeja. Joidenkin tutkijoiden mukaan Pihkalan rotuhygieenisiä oppeja otettiin käyttöön sisällissodan aikaisilla vankileireillä ja ne johtivat muun muassa naiskaartilaisten teloituksiin. Esimerkiksi valkoisten pahamaineisimpana teloittajana tunnetun Hans Kalmin tiedetään olleen innostunut veljesten ajatuksista. Myöhemmin vuosina 1935–1970 Suomessa tehtiin noin 11 000 pakkosterilisaatiota, joista yli 7 000 oli selkeästi rotuhygieenisin perustein tehtyjä.


title: Minkälainen Suomi meidän on luotava?

text: Itsenäisen Suomen pinta-alaksi Pihkala määritteli noin 600 000 neliökilometriä, kun se maan itsenäistyessä oli vain hieman yli puolet siitä. Neuvosto-Venäjän haltuun jääneitä alueita pyrittiinkin myöhemmin liittämään osaksi Suomea vuosina 1918–1922 käydyissä heimosodissa. Pihkalan hahmotelmissa korostuivat erityisesti Petsamon, Kuolan ja Vienan alueiden elikeinojen hyödyntäminen. Uusia rautatietä Pihkala kaavaili muun muassa Rovaniemen ja Kantalahden välille. Rakentamisen tekisivät pakkotyönä sisällissodan jälkeen vangitut punaiset. Viipuria hän haaveili yhdistettäväksi kanavalla Laatokan ja Äänisen kautta Volgaan ja sitä myöden edelleen Kaspianmereen saakka. Näin kaupungista tulisi Koillis-Euroopan uusi keskus keinotekoisesti rakennetun Pietarin tilalle, josta ei jäisi jäljelle raunioitakaan.


title: Minkälainen Suomi meidän on luotava?

text: Pihkalan mukaan Suomen piti liittoutua voimakkaana ja oikeamielisenä pidetyn Saksan keisarikunnan kanssa, jonka hän vielä tuolloin uskoi voittavan ensimmäisen maailmansodan ja luovan sen myötä aivan uuden maailmanjärjestyksen. Saksan liittolaisena Suomi auttaisi maata lyömään ympärysvallat taistelussa, jonka brittiläisen maailmanvallan murtava loppunäytös käytäisiin Egyptin pyramiden juurella ja Jerusalemin porteilla. Saksan voiton ja bolševikkien kukistumisen myötä Suomen piti myös luoda läheiset suhteet Venäjällä eläviin suomensukuisiin kansoihin. Niitä hän kutsui sivistyksellisesti alhaisiksi, mutta arvosti kuitenkin suomensukuisten rotupuhtautta, joka hänen mukaansa saattaa olla jopa eräs ”jumalallisen eugeniikan vaihe”.


title: Minkälainen Suomi meidän on luotava?

text: Pihkalan yhteiskuntakäsitys perustui korkealle moraalille ja etiikalle, joka estää ongelmakäyttäytymisen. Hän painotti myös siveellistä kuria ja piti kansakunnan pahimpina uhkina tapainturmelusta ja nautinnonhalua. Rodullista puhtautta vaalittiin lisääntymisoikeutta rajoittamalla, lisäksi Pihkala halusi pakkolaitoksia prostituoiduille, joita hän piti sosialistien ohella moraalisesti kaikkein alhaisimpina kansalaisina. Pihkalan mukaan kansakunnalla oli tehtävä, jota varten sen piti jalostaa jäseniään. Tämän seurauksena kehittyisi ”uusi väkevä ihminen” ja ”uusi ylimystö”, jonka alhaisemmista ihmisistä erottaisi terävä äly, korkea ja puhdas sivistys, voimakas tahto sekä terve ruumis ja sielu. Hän pohti myös, tulisiko suomalaisista kansa, joka ”puhdistuneena, jalona ja väkevänä saa nähdä Jumalan”.


title: Minkälainen Suomi meidän on luotava?

text: Pihkala laajensi ajatuksensa koskemaan Suomen lisäksi myös koko muuta maailmaa. Hän uskoi käynnissä olevan maailmansodan päättyvän Saksan voittoon, jonka maailmanherruus sitten muokkaisi väkivalloin oikeutta loukkavista ja niskoittelevista kansoista lainkuuliaisia, ahkeria ja rauhallisia ihmisiä. Eurooppalaisen kulttuurin Pihkala näki ylivertaisena kaikkeen muuhun nähden ja koki sillä olevan erityisen tehtävän ensimmäisenä globaalina kulttuurina. Hänen mukaansa myös tulevaisuudessa tulee olemaan ylhäisempiä ja alhaisempia kansoja, kuten myös niiden sisällä ylä- ja alaluokka, joista toinen on heikommassa taloudellisessa asemassa. Pihkala myönsi yhteiskunnallisen epätasa-arvon olemassaolon, mutta oli valmis korjaamaan sitä vain niin paljon, kuin sosialismin pysäyttämiseksi ja ”kansanruumiin tervehdyttämiseksi” on pakko. Oikeuksiaan vaativia maattomia hän piti ainoastaan yksinkertaisina propagandan uhreina ja heidän ongelmansa ratkaistaan sijoittamalla tilaton väestö Vienan Karjalaan. Rikkaiden tulonjakoa Pihkala kuvaili ryöstämiseksi ja riistämiseksi.


title: Minkälainen Suomi meidän on luotava?

text: Pihkalan ajatusmallin mukaan valtion piti armeijan ja ammattikoulutuksen kautta ryhtyä järjestelmällisesti kasvattamaan ”oikeaa suomalaista isänmaallista työmiestä”. Seksiä ei hänen tavoittelemassaan yhteiskunnassa harrastettu kuin lisääntymistarkoituksessa, vaan ainoaksi nautinnoksi sai riittää työnteko. Myös alkoholin käyttö olisi rajoitettua. Ehkäisy oli Pihkalan mukaan luonnonvastaista ja hän kutsuikin vain kaksi lasta synnyttäneitä naisia itsekkäiksi. Naisten tarkoitus on synnyttää mahdollisimman paljon lapsia miehille, jotka kelvottoman aineksen sijaan ansaitsevat lisääntyä. Myös tytöt pitää kasvattaa äitiyteen, joka on Pihkalan mielestä naisen suurin oikeus ja velvollisuus. Riippumaton ja valistunut nainen on hänen mukaansa ”sukupuoleton” kauhistus. Naisten äänioikeus ja mahdollinen tasa-arvo olivat Pihkalalle vain välikappale, jota he eivät tarvinneet omaksi, vaan ainoastaan jälkeläistensä ja tulevien sukupolvien eduiksi.


title: Minkälainen Suomi meidän on luotava?

text: Kirjansa luvussa "Puhdistusta ja jalostusta" hänen arvostelunsa kohteeksi joutuvat erityisesti kaupunkien ja teollisuusyhteisöjen työväenluokkaiset naiset. Hän varoitti lyhyttukkaisista, miestä jäljittelevistä naisista ja vaati prostituoituja pakkosteriloitavaksi. Eri asteella olevia naisia varten piti perustaa erilaatuisia laitoksia, joissa he sitten olisivat pakkotyössä ja mahdollisesti osa voisi saavuttaa yhteiskuntakelpoisuuden. Saastan ja turmeluksen levittäjät piti hänen mukaansa ”upottaa myllynkivi kaulassa meren syvyyteen”. Myös suvunjatkamiseen epäkelvot miehet piti sterilisoida. Pihkalan mielestä sellainen ihmistyyppi oli ”törkeäsanainen ja pitkätukkainen jätkä”, joita hän piti eläimiä alemmaksi vajonneena ihmislajina ja joka oli poistettava säälimättömästi. Lisäksi Pihkala arvosteli runsaasti alkoholia käyttäviä ja yleisten naisten parissa viihtyviä ”keikareita”. Rotujen sekoittamista Pihkala piti vastenmielisenä ajatuksena, ja hänen mukaansa ”kiinalais-ryssäläiset”, joilla suomalaiset ovat tulleet saastutetuiksi, on toimitettava pois maasta.


title: I-59 (1929)

text: I-59 oli keisarillisen Japanin laivaston vuonna 1930 valmistunut I-56-luokan sukellusvene.


title: I-59 (1929)

text: Alus tilattiin Yokosukan laivastontelakalta osana vuoden 1923 hankintoja. Sen köli laskettiin 25. maaliskuuta 1927. Alus laskettiin vesille 25. maaliskuuta 1929 ja se otettiin palvelukseen 31. maaliskuuta 1930.


title: I-59 (1929)

text: Alus nimettiin 20. toukokuuta 1942 uudelleen "I-159":ksi. Se poistettiin alusluettelosta 30. marraskuuta 1945. Miehistö upotti aluksensa 1. huhtikuuta 1946.


title: Pepperdine University

text: Pepperdine University on Kalifornian Malibussa sijaitseva yksityinen yliopisto. Yliopisto noudattaa Churches of Christ -liikkeen oppeja ja vaatii opiskelijoitaan osallistumaan kristilliseen toimintaan ja teologisiin kursseihin. Vuonna 2016 "U.S. News & World Report" -lehden rankingissä se sijoitettiin 50. parhaaksi yhdysvaltalaisyliopistoksi. Pepperdinessä opiskelee noin 7 600 opiskelijaa.


title: Pepperdine University

text: Malibun kampus sijaitsee noin tunnin ajomatkan päässä Los Angelesistä. Sen ohella Pepperdine tarjoaa graduate-tason kursseja Los Angelesissä, Irvinessa, Santa Clarassa, Encinossa ja Westlake Villagessa. Yliopistolla on toimipisteet myös liittovaltion pääkaupungissa Washingtonissa sekä Saksassa, Britanniassa, Italiassa, Sveitsissä ja Argentiinassa.


title: Pepperdine University

text: Pepperdinen opiskelijoiden suosituimpia pääaineita ovat liiketaloustieteet, erityisesti johtaminen ja markkinointi, sekä yhteiskuntatieteet ja psykologia. Lukuvuoden opinnot Pepperdinessä maksavat noin 50 000 dollaria. Vuonna 2016 "Times Higher Education" sijoitti Pepperdinen USA:n yliopistoista sijalle 114.


title: Pepperdine University

text: Yliopiston urheilujoukkueet tunnetaan nimellä Pepperdine Waves. Yliopisto on menestynyt erityisesti lentopallossa.


title: I-60 (1929)

text: I-60 oli keisarillisen Japanin laivaston vuonna 19329 valmistunut I-56-luokan sukellusvene.


title: I-60 (1929)

text: Alus tilattiin Sasebon laivastontelakalta osana vuoden 1923 hankintoja. Sen köli laskettiin 10. lokakuuta 1927. Alus laskettiin vesille 24. huhtikuuta 1929 ja se otettiin palvelukseen vielä saman vuoden lopulla 20. joulukuuta.


title: I-60 (1929)

text: Alus upotettiin Sundasalmessa 17. tammikuuta 1942 ja se poistettiin alusluettelosta 15. maaliskuuta.


title: Paavillinen yliopisto

text: Paavillinen yliopisto on katolinen yliopisto, jonka Pyhä istuin on perustanut ja joka on sen välittömässä valvonnassa. Paavillinen yliopisto koostuu kolmesta kirkollisesta tiedekunnasta (teologian, filosofian ja kanonisen oikeuden tiedekunnista) ja vähintään yhdestä muusta tiedekunnasta. Nämä ovat oppilaitoksia, jotka käsittelevät nimenomaan kristillisen ilmoituksen ja näihin liittyviä aloja ja kirkon evankeelista julistustehtävää, kuten apostolisessa perustuslaissa Sapientia Christianassa on toivottu. Useissa näistä yliopistoissa suurin osa opiskelijoista opiskelee kuitenkin sekulaarisia tieteitä.


title: Paavillinen yliopisto

text: Seuraavat yliopistot on listattu Annuario Pontificiossa paavillisina yliopistoina.


title: I-63 (1927)

text: I-63 oli keisarillisen Japanin laivaston vuonna 1928 valmistunut I-56-luokan sukellusvene.


title: I-63 (1927)

text: Alus tilattiin Sasebon laivastontelakalta osana vuoden 1923 hankintoja. Sen köli laskettiin 12. elokuuta 1926. Alus laskettiin vesille 28. syyskuuta 1927 ja se otettiin palvelukseen 20. joulukuuta 1928.


title: I-63 (1927)

text: Alus upposi Bungonsalmessa 2. helmikuuta 1939 kolaroituaan "I-60:n" kanssa ja se poistettiin alusluettelosta 1. kesäkuuta 1940.


title: Bromipropaani

text: Bromipropaani eli propyylibromidi (CHBr) on propaanin bromattuihin johdannaisiin kuuluva orgaaninen yhdiste. Yhdistettä käytetään muun muassa liuottimena ja muiden orgaanisen yhdisteiden valmistukseen.


title: Bromipropaani

text: Huoneenlämpötilassa bromipropaani on väritöntä nestettä. Yhdiste liukenee vähäisessä määrin veteen ja erittäin hyvin muun muassa etanoliin ja dietyylieetteriin. Yhdiste ärsyttää ihoa, silmiä ja hengitysteitä ja kykenee imeytymään ihon läpi elimistöön. Bromipropaanille altistumisesta voi aiheutua pääsärkyä, yskää, väsymystä ja tajunnantason alenemista. Bromipropaani voi olla karsinogeeninen tai teratogeeninen..


title: Bromipropaani

text: Bromipropaania valmistetaan bromista ja propeenista vapaaradikaaliadditiolla. Toinen tapa on propanolin ja vetybromidin välinen reaktio. Vuonna 2006 bromipropaanin maailmanlaajuinen tuotanto oli yli 20 000 tonnia.


title: Bromipropaani

text: Bromipropaania käytetään suuria määriä valmistettaessa muita orgaanisia yhdisteitä kuten hyönteismyrkkyjä, tuoksu- ja aromikemikaaleja, kvaternäärisiä ammoniumyhdisteitä sekä lääkeaineita esimerkiksi proksimetakaiinia ja ropivakaiinia. Yhdistettä käytetään myös liuottimena kuivapesuaineissa, metallien puhdistuksessa rasvasta, elektroniikan komponenttien puhdistuksessa sekä liimoissa.


title: I-61 (1927)

text: I-61 oli keisarillisen Japanin laivaston vuonna 1929 valmistunut I-61-luokan sukellusvene.


title: I-61 (1927)

text: Alus tilattiin Mitsubishin Koben telakalta osana vuoden 1923 hankintoja. Sen köli laskettiin 15. marraskuuta 1926. Alus laskettiin vesille 12. marraskuuta 1927 ja se otettiin palvelukseen 6. huhtikuuta 1929.


title: I-61 (1927)

text: Alus upposi Ikinsalmessa 6. lokakuuta 1941 kolaroituaan kauppalaivan kanssa ja se poistettiin alusluettelosta 1. huhtikuuta 1942.


title: I-62 (1928)

text: I-62 oli keisarillisen Japanin laivaston vuonna 1930 valmistunut I-61-luokan sukellusvene.


title: I-62 (1928)

text: Alus tilattiin Mitsubishin Koben telakalta osana vuoden 1923 hankintoja. Sen köli laskettiin 20. huhtikuuta 1927. Alus laskettiin vesille 29. marraskuuta 1928 ja se otettiin palvelukseen 24. huhtikuuta 1930.


title: I-62 (1928)

text: Alus nimettiin 20. toukokuuta 1942 uudelleen "I-162":ksi. Alus poistettiin alusluettelosta 30. marraskuuta 1945 ja sen miehistö upotti aluksensa 1. huhtikuuta 1946.


title: Sidse Babett Knudsen

text: Sidse Babett Knudsen (s. 22. marraskuuta 1968 Kööpenhamina, Tanska) on tanskalainen näyttelijä. Hänet tunnetaan muun muassa roolistaan Tanskan pääministerinä Birgitte Nyborgina televisiosarjassa "Vallan linnake". Babett Knudsen voitti Parhaan naissivuosan Jussi-palkinnon vuonna 2018 elokuvasta "Ikitie".


title: Michal Sýkora

text: Michal Sýkora (s. 5. heinäkuuta 1973 Pardubice, Tšekkoslovakia) on tšekkiläinen entinen jääkiekkopuolustaja ja kaksinkertainen maailmanmestari. Hän pelasi urallaan NHL:ssä yhteensä 267 runkosarjaottelua tehopistein 15+54=69 ja seitsemän playoff-ottelua tehden yhden syöttöpisteen. Jäähyminuutteja kertyi yhteensä 185. Isokokoinen Sýkora oli voittamassa Tšekille maailmanmestaruutta vuosina 1996 ja 2000.


title: Michal Sýkora

text: Sýkora on HC Pardubicen kasvatti. Hän debytoi seuran miesten joukkueessa vain 17-vuotiaana Tšekkoslovakian liigassa kaudella 1990–1991. Kaksi seuraavaa kautta hän pelasi WHL-junioriliigan Tacoma Rocketsissa. Sýkora teki kaudella 1991–1992 liigan runkosarjassa 36 tehopistettä. San Jose Sharks varasi hänet kuudennella kierroksella 123. pelaajana . Kaudella 1992–1993 Sýkora oli Rocketsin tehokkain puolustaja ja kolmanneksi paras pistemies tehoilla 23+50=73, joilla hän sijoittui koko WHL:n puolustajien pistepörssissä kolmanneksi. Sýkora valittiin kauden päätteeksi liigan lähtisen konferenssin ensimmäiseen tähdistökentälliseen.


title: Michal Sýkora

text: Kaudeksi 1993–1994 Sýkora otti paikan San Jose Sharksin NHL-kauden avauskokoonpanosta. Hän teki NHL-debyyttinsä 6. lokakuuta 1993 vieraissa Edmonton Oilersia vastaan. NHL-uransa avausmaalin Sýkora teki 23. lokakuuta 1993 Vancouver Canucksia vastaan. Hänet pudotettiin farmijoukkue Kansas City Bladesiin, IHL:ään joulukuussa 1993 ja Sýkora palasi loppukaudella yhteen NHL-otteluun. Hän pelasi NHL:ssä kauden aikana kaikkiaan 22 runkosarjaottelua tehopistein 1+4=5. Tulokaskausi IHL:ssä toi 47 runkosarjaottelussa tehot 5+11=16. Kaudella 1994–1995 Sýkora pelasi NHL:ssä 16 runkosarjaottelua tehden neljä syöttöpistettä. Ensimmäisellä kokonaisella NHL-kaudellaan 1995–1996 hän teki 79 runkosarjaottelussa tehot 4+16=20, jotka ovat Sýkoran NHL:n yhden kauden piste-ennätys.


title: Michal Sýkora

text: Kesken kauden 1996–1997, tammikuussa 1997 Sharks kauppasi Sýkoran, Chris Terrerin ja Ulf Dahlénin Chicago Blackhawksiin vaihdossa Ed Belfouriin. Kesken kauden 1997–1998 hän palasi Blackhawksin organisaatiosta kotimaahansa ja kasvattajaseuraansa HC Pardubiceen, jossa Sýkora pelasi yhden ottelun. Heinäkuussa 1998 Blackhawks kauppasi hänen pelaajaoikeutensa Tampa Bay Lightningiin vaihdossa Mark Fitzpatrickiin ja kesän neljännen kierroksen varausvuoroon. Sýkora aloitti Lightningissa NHL-kauden 1998–1999, mutta hän palasi vain kymmenen pelaamansa ottelun jälkeen kotimaahansa ja siirtyi HC Sparta Prahan riveihin. Kaudella 1999–2000 Sýkora oli tehoilla 11+14=25 joukkueen eniten maaleja tehnyt puolustaja Jaroslav Nedvědin kanssa. He jakoivat koko Tšekin Extraligan puolustajien maalipörssin toisen sijan edellään vain HC Zlínin Martin Hamrlík. Sýkora sijoittui myös lukemalla +37 koko liigan tehotilastossa toiseksi edellään vain joukkuetoveri František Kučera. Hän jakoi pelipaikastaan huolimatta viidellä osumallaan koko Extraligan pudotuspelien maalipörssin voiton joukkuetoverinsa Richard Žemličkan ja HC Vsetínin Jan Tomajkon kanssa. Sýkora voitti kauden päätteeksi Tšekin-mestaruuden. Hän eteni Sparta Prahan kanssa myös EHL:n finaaliin, mutta mestaruuden vei kuitenkin venäläinen Metallurg Magnitogorsk lukemin 2-0.


title: Michal Sýkora

text: Heinäkuussa 2000 Sýkora teki vapaana agenttina NHL-sopimuksen Philadelphia Flyersin kanssa. Kauden jälkeen joukkue kuitenkin asetti hänet siirtolistalle, kun Sýkora ei vastannut häneen kohdistuneisiin odotuksiin. Sýkora ei jatkanut enää NHL-uraansa, vaan palasi kaudeksi 2001–2002 kasvattajaseuraansa HC Pardubiceen. Hän voitti pudotuspeleissä joukkueen sisäisen tehotilaston lukemalla +5. Kaudella 2002–2003 Sýkora oli Pardubicen tehokkain puolustaja tehoilla 6+17=23, joilla hän jakoi koko Extraligan puolustajien pistepörssin yhdeksännen sijan HC Zlínin Martin Hamrlíkin ja HC Slavia Prahan Petr Kadlecin kanssa. Sýkora jakoi myös joukkueensa sisäisen tehotilaston voiton Petr Mudrochin kanssa lukemalla +26. Hän voitti kauden päätteeksi hopeaa. Kaudella 2003–2004 Sýkora nousi Pardubicen kapteeniksi. Hän oli joukkueen tehokkain puolustaja tehoilla 11+14=25. Sýkora jakoi Zlínin Martin Hamrlíkin kanssa koko Extraligan puolustajien maalipörssin toisen sijan edellään vain HC Slavia Prahan Jan Novák. Puolustajien pistepörssissä hän sijoittui viidenneksi.


title: Michal Sýkora

text: Kaudella 2004–2005 Sýkora ehti pelata Pardubicessa vain kaksi ottelua, kunnes polvivamma päätti hänen pelaajauransa 31-vuotiaana.


title: Michal Sýkora

text: Sýkora edusti Tšekkiä Salt Lake City olympiakisoissa 2002. Hän pelasi myös MM-kilpailuissa vuosina 1996, 2000 ja 2002, joista kaksi ensimmäistä turnausta päättyi maailmanmestaruuteen. Sýkora voitti vuoden 1996 turnauksen tehotilaston lukemalla +14 ja hänet valittiin tähdistökentälliseen. Sýkora voitti myös vuoden 2000 MM-kilpailujen puolustajien piste- ja maalipörssin tehoilla 5+3=8 ja hän oli pelipaikastaan huolimatta Tšekin paras maalintekijä. Sýkora valittiin turnauksen tähdistökentälliseen. Hän pelasi myös maailmancupissa vuonna 1996. Yhteensä Sýkora on pelannut 69 A-maaottelua tehopistein 9+14=23.


title: Michal Sýkora

text: Sýkora edusti myös Tšekkoslovakiaa alle 18-vuotiaiden EM-kilpailuissa vuonna 1991, jolloin hän voitti Euroopan-mestaruuden.


title: Michal Sýkora

text: Sýkoran pikkuveli Petr pelaa HC Pardubicen Extraliga-joukkueessa ja hän on aiemmin pelannut myös 12 NHL-ottelua.


title: Sodapop

text: Sodapop on norjalaisen popyhtye Sodan esikoisalbumi, joka julkaistiin vuonna 1999.


title: Sodapop

text: Albumilta julkaistiin single I Wanna Be, joka sisältää kappaleet ”Saturnight” ja ”2 Cool 2 B Cool”. Albumilta julkaistiin seitsemän singleä vuodelta 1997. Albumin levy-yhtiö on Norske Gram. Kesken albumin äänittämisen yhtyeeseen liittyi uusi jäsen, joka ei ole mukana kaikilla kappaleilla. Albumin pääasialliset säveltäjät ovat Frank Pedersen ja Geir Wanvik.


title: Pertti Mattila

text: Pertti Esko Juhani Mattila (s. 1948) on suomalainen matemaatikko. Hän on ollut Jyväskylän yliopiston matematiikan professori 1988–2003. Hänen tutkimuskohteenaan ovat olleet fraktaalit. Vuosina 2002–2007 hän oli Jyväskylän yliopiston ja Helsingin yliopiston yhteishankkeen "Geometrinen analyysi ja matemaattinen fysiikka" -tutkimuksen huippuyksikön johtaja.


title: Ragnar Meinander

text: Ragnar Wilhelm Hilding Meinander (4. helmikuuta 1918 Pietarsaari – 11. maaliskuuta 1989 Kauniainen) oli suomalainen virkamies, oppiarvoltaan lakitieteen lisensiaatti, hallitusneuvos. Hän oli kouluhallituksen kouluneuvos 1946–1961, opetusministeriön yleisen osaston päällikkö 1966–1976 ja neuvotteleva virkamies 1976–1979.


title: Ragnar Meinander

text: Meinanderin veli oli taloustieteilijä Nils Meinander.


title: Okean ljubvi (Nikolai Noskovin albumi)

text: Okean ljubvi (Океан любви, suom. "Meren rakkautta") on venäläisen rock-muusikko Nikolai Noskovin vuonna 2002 julkaisema kokoelma-albumi..


title: Okean ljubvi (Kristina Orbakaiten albumi)

text: Okean ljubvi (Океан любви, suom. "Meren rakkautta") on venäläisen laulaja Kristina Orbakaitein vuonna 2003 julkaisema kokoelma-albumi.


title: Friedhelm Busse

text: Friedhelm Busse (4. helmikuuta 1929 – 23. heinäkuuta 2008) oli saksalainen kansallissosialistinen poliitikko, jonka aktiiviura ajoittui pääasiassa natsi-Saksan kukistumisen jälkeiseen aikaan. Hän palveli SS-divisioona Hitlerjugendissa vuonna 1945 ja sodan jälkeen Bund Deutscher Jugend -nimisessä organisaatiossa, jota CIA koulutti, rahoitti ja varusti sissisodankäyntiin Neuvostoliiton mahdollisen miehityksen varalta. Busse liittyi 1960-luvulla Saksan kansallisdemokraattiseen puolueeseen, mutta hänet erotettiin puolueesta liiallisen radikaalisuuden takia.


title: Friedhelm Busse

text: Vuonna 1981 Bussen johtaman ryhmän jäseniä oli mukana ampumavälikohtauksessa, jossa kaksi poliisia haavoittui ja kaksi uusnatsia kuoli. Bussen hallusta löytyi aseita ja räjähteitä, joiden hankintaa oli rahoitettu pankkiryöstöillä. Häntä pidettiin Länsi-Saksan vaarallisimpana uusnatsina.


title: Friedhelm Busse

text: Vuonna 1983 Saksan historian laajimmassa uusnatseja vastaan käydyssä oikeudenkäynnissä Busse sai lähes neljän vuoden vankeustuomion aseiden ja varastetun tavaran hallussapidosta. Vapauduttuaan vankilasta hän alkoi johtaa pientä ryhmittymää, jonka nimi oli Vapaa työväenpuolue (FAP).


title: Friedhelm Busse

text: Busse jäi eläkkeelle vuonna 2004 ja kuoli neljän vuoden kuluttua. Hautajaisissa arkun päälle pantiin natsi-Saksan sotalippu, mutta viranomaiset avasivat haudan myöhemmin ja poistivat lipun.


title: Ryōichi Taguchi

text: Ryōichi Taguchi (, s. 1. joulukuuta 1986) on japanilainen ammattinyrkkeilijä ja hallitseva WBA-liiton tunnustama alemman kärpässarjan mestari.


title: Ryōichi Taguchi

text: Taguchi otteli uransa alun lähinnä japanilaisia nyrkkeilijöitä vastaan. Ensimmäisessä Japanin-mestaruusottelussa käyty kamppailu päättyi ratkaisemattomaan. Toisen tappionsa Taguchi kärsi vasta neljättä ammattinyrkkeilyotteluaan otelleelle Nayoa Inouelle.


title: Ryōichi Taguchi

text: WBA-liiton mestaruuden Taguchi voitti vuonna 2014 voittaen Alberto Rosselin kaikin tuomariäänin 12-eräisen ottelun jälkeen. Taguchi on puolustanut mestaruutta viidesti.


title: Olli Mennander

text: Olli Adolf Mennander (6. kesäkuuta 1936 Mikkeli – 6. lokakuuta 2012 Helsinki) oli suomalainen diplomaatti, koulutukseltaan valtiotieteiden kandidaatti. Hän oli Suomen suurlähettiläs Genevessä olevien kansainvälisten järjestöjen pysyvässä edustustossa 1986–1989, ulkoministeriön neuvotteleva virkamies 1989–1991, suurlähettiläs Brysselissä 1991–1996 ja Bernissä 1996–2001. Hän oli akkreditoituna Vatikaaniin vuodesta 1991.


title: Esko Mikkonen

text: Esko Uuras Antero Mikkonen (s. 18. elokuuta 1948 Sääminki) on suomalainen metsätieteilijä. Hän on ollut Helsingin yliopiston metsäteknologian professori. Hänen tutkimuskohteenaan ovat olleet puunhankinnan ja -keruun asiantuntijajärjestelmät. Hänet valittiin lokakuun alusta 2010 yliopiston Metsätieteiden laitoksen johtajaksi.


title: Sokolin lentoasema

text: Sokolin lentoasema (, "Aeroport Sokol") sijaitsee Magadanin kaupungissa Sokolin asutuskeskuksessa Venäjällä. Lentoasemaa käyttävät muun muassa lentoyhtiöt Aeroflot ja Yakutia Airlines, jotka lentävät muun muassa Moskovaan, Anadyriin ja Vladivostokiin sekä moniin muihin Venäjän kaupunkeihin.


title: Vereinigte Stahlwerke

text: Vereinigte Stahlwerke oli saksalainen terästeollisuuden yhtymä. Yhtymä toimi natsi-Saksassa ja tuotti takkirautaa, teräsharkkoja ja -levyjä sekä räjähteitä ja ruskohiiltä. Yhtymän tuotteita käytettiin erityisesti aseteollisuudessa, ja sen tuotteet olivat siten keskeisiä natsi-Saksan asevarustelussa. Yhtymään kuuluivat Thyssen AG, Phönix Gruppe, Rheinische Stahlwerke, Rhein-Elbe-Union GmbH, Deutsch-Luxemburgische Bergwerks- und Hütten-AG, Bochumer Verein ja Gelsenkirchener Bergwerks-AG. Yhtymä yhdisti saman katon alle valtaosan terästeollisuuden yrityksistä, mutta siihen eivät kuitenkaan kuuluneet Hoesch AG, Krupp AG, Klöckner-Werke, Gutehoffnungshütte ja Mannesmann.


title: Valde Mikkonen

text: Valde Tapani Mikkonen (s. 1934) on suomalainen psykologi. Hän on ollut Helsingin yliopiston liikenteen psykologian professori 1985-1989, sen jälkeen Liikenneturvan toimitusjohtaja. Hänen tutkimuskohteitaan ovat olleet oppiminen ja liikenneturvallisuus. Liikenneturvan jälkeen hän oli Valmixa Oy:n toimitusjohtaja ja tutkija.


title: Mercer University

text: Mercer University on yliopisto Yhdysvaltojen Georgian osavaltion Maconissa. Vuonna 1833 perustettu Mercer on osavaltion vanhin yksityinen yliopisto, jossa opiskelee noin 8 600 opiskelijaa. Maconin ohella sillä on kampukset Atlantassa, Savannah’ssa ja Columbusissa.


title: Mercer University

text: Mercerissä opiskelevien suosituimpia pääaineita ovat liiketaloustiede (etenkin johtaminen ja markkinointi), biologia ja biotieteet, tekniikka, yhteiskuntatieteet ja psykologia.


title: Mercer University

text: Vuonna 2016 "U.S. News & World Report" -lehden rankingissä se sijoitettiin 135. tilalle parhaiden yhdysvaltalaisyliopistojen joukossa. Parhaan vastineen rahalle antavien yliopistojen kategoriassa Mercer tuli sijalle 24. Vuoden opinnot Mercerissä maksavat ilman asumiskuluja noin 35 000 dollaria.


title: Andalo

text: Andalo on kunta Pohjois-Italiassa Trentino-Etelä-Tirolin alueella olevassa Trenton maakunnassa. Kunta koostuu kahdestatoista kylästä, ja se sijaitsee Dolomiiteilla Dolomiti di Brentan itäisellä rinteellä sijaitsevalla tasangolla.


title: Andalo

text: Andalo on suosittu matkailukohde ympäri vuoden. Talvisin Paganellan hiihtokeskuksessa on 50 kilometriä laskettelurinteitä. Muita alueen nähtävyyksiä on järvi Lago di Molveno sekä Adamello-Brentan luonnopuisto.


title: Sakari Moberg

text: Sakari Johannes Moberg (s. 1942) on suomalainen kasvatustieteilijä. Hän on ollut Jyväskylän yliopiston erityispedagogiikan professori vuodesta 1990. Hänen tutkimuskohteitaan ovat olleet erityisopetus ja integraatio.


title: Kirsti Muinonen

text: Kirsti Mirjami Muinonen, o.s. "Tommila" (s. 16. maaliskuuta 1943 Helsinki) on suomalainen aiemmin Raahessa, mutta nykyisin Oulussa vaikuttava taidemaalari. Aiemmin hänen maalauksena herättivät surrealistisia ja älyllisiä pohdiskeluja. Niissä on avaruudellinen tilavaikutelma. 2000-luvulla hän on siirtynyt abstraktimpaan suuntaan ja tehnyt myös tilateoksia. Hän nimittää työskentelytapaansa meditatiiviseksi.


title: Kirsti Muinonen

text: Muinonen opiskeli Suomen Taideakatemian koulussa 1966-1970 ja Taideteollisessa korkeakoulussa. Hänen näyttelyitään on ollut mm Oulun taidemuseossa ja Galleria Harmajassa. Hän sai taiteen valtionpalkinnon 1981 ja Raahen kaupungin taidepalkinnon 1982.


title: Kirsti Muinonen

text: Rantasalmen Järviluontokeskus Rantasalmi, Oulun Seudun ammattikorkeakoulu, Oulu. Metsokankaan monitoimitalo, Oulu.


title: Okean ljubvi

text: Okean ljubvi () voi tarkoittaa:


title: Georgian osavaltionyliopisto

text: Georgian osavaltionyliopisto () on julkinen yliopisto Yhdysvaltojen Georgian osavaltion Atlantassa. Se on yksi University System of Georgiaan kuuluvista neljästä tutkimusyliopistosta; muut ovat Georgian yliopisto, Georgia Institute of Technology ja Augusta University.


title: Georgian osavaltionyliopisto

text: Georgia Statessa opiskelee noin 53 000 opiskelijaa. Atlantan keskustakampuksen lisäksi GSU:lla on kampukset Alpharettassa, Clarkstonissa, Decaturissa, Dunwoodyssa ja Newtonin piirikunnassa.


title: Georgian osavaltionyliopisto

text: Vuonna 2016 "U.S. News & World Report" -lehden yliopistorankingissä Georgia State sijoitettiin 132. tilalle parhaiden yhdysvaltalaisyliopistojen joukossa. Samana vuonna "Times Higher Education" sijoitti sen maailman yliopistoista sijalle 401–500. Yliopiston arvostetuimpia opetusaloja ovat kauppatiede, oikeustiede ja kasvatustiede..


title: Muggiò

text: Muggiò on kunta Pohjois-Italiassa Monza e Brianzan maakunnassa Lombardian alueella. Kunta vaurastui 1700-luvulla, kun eräät milanolaiset aatelisperheet, kuten Casati ja Isimbardi, rakennuttivat sinne maaseutuasuntojaan.


title: Muggiò

text: Kaupungin nähtävyyksiä on uusklassinen huvila Villa Casati Stampa ja sen englantilainen puutarha. Lisäksi kaupungin keskustassa on lukuisia muitakin palatseja.


title: Wayne State University

text: Wayne State University (WSU) on Yhdysvaltojen Michiganissa toimiva julkinen osavaltionyliopisto, jonka pääkampus sijaitsee Detroitissa ja viisi pienempää kampusta eri puolilla Detroitin metropolialuetta. Wayne Statessa opiskelee noin 27 000 opiskelijaa, mikä tekee siitä osavaltion kolmanneksi suurimman Michiganin yliopiston ja Michiganin osavaltionyliopiston jälkeen.


title: Wayne State University

text: Yliopiston opinto- ja tutkimusaloista arvostetuimpia ovat oikeustiede, sairaanhoito, lääketiede, farmasia, terveystieteet, fysiikka, astronomia ja matematiikka.


title: Wayne State University

text: Vuonna 2016 "Times Higher Education" sijoitti Wayne Staten maailman yliopistoista sijalle 351–400.


title: Vinadio

text: Vinadio on kunta Pohjois-Italiassa Cuneon maakunnassa Piemonten alueella. Se sijaitsee Sturajoen laaksossa Italian ja Ranskan rajaseudulla. Sijaintinsa takia siellä on vahva linnoitus "Forte di Vinadio". Kunnan nähtävyyksiä on Euroopan korkeimmalla paikalla sijaitseva pyhäkkö "Santuario di Sant’Anna". Se sijaitsee 2 035 metrin korkeudella.


title: Michael Nader

text: Michael Nader (s. 19. helmikuuta 1945 Saint Louis, Missouri) on yhdysvaltalainen näyttelijä.


title: Michael Nader

text: Nader on esiintynyt televisiossa useissa saippuasarjoissa. 1970-luvun puolivälissä hän oli mukana "As the World Turns" -sarjassa. Seuraavalla vuosikymmenellä Nader kiinnitettiin "Dynastiaan", jossa hän esitti Alexis Colbyn (Joan Collins) kolmatta aviomiestä Dex Dexteriä. Myöhemmin hän sai roolin sarjasta "All My Children".


title: Michael Nader

text: Nader on näytellyt muun muassa elokuvissa "Bikini Beach" (1964) ja "Nick Knight – keskiyön kyttä" (1989). Hän on myös vieraillut televisiosarjoissa "Magnum", "" ja "Todistettavasti syyllinen".


title: Severi Lahtinen

text: Severi Lahtinen (s. 13. joulukuuta 1998) on suomalainen jääkiekkoilija, joka edustaa SM-liigajoukkue Pelicansia. Hän on pelipaikaltaan vasen laitahyökkääjä. Lahtinen on pelannut kaudella 2017–2018 lähinnä lainalla Mestis-joukkue Heinolan Peliitoissa.


title: Severi Lahtinen

text: Lahtinen on Pelicansin oma kasvatti. Kiekkoreipas ry palkitsi hänet kauden 2015–2016 päätteeksi parhaana hyökkääjänä Marko Jantunen -palkinnolla.


title: Severi Lahtinen

text: Elokuun 2016 lopulla Lahtinen teki kaksivuotisen SM-liigasopimuksen Pelicansin kanssa. Hän teki liigadebyyttinsä kaudella 2016–2017. Vain 17-vuotias Lahtinen pelasi ensimmäisen SM-liigaottelunsa 13. lokakuuta 2016 vieraissa JYPiä vastaan. Hän sai ottelussa jääaikaa 14.16 minuuttia. Lahtinen sai myös tehomerkinnän +1. Hän pelasi kauden aikana SM-liigassa kaikkiaan viisi runkosarjaottelua tehden yhden syöttöpisteen. Lahtinen pelasi suurimman osan kaudestaan Pelicansin A-nuorissa, joiden paras pistemies ja syöttäjä hän oli tehoilla 7+34=41, kuten myös pudotuspeleissä tehoilla 2+4=6. Lahtinen voitti pudotuspeleissä myös joukkueen sisäisen tehotilaston lukemalla +5.


title: Severi Lahtinen

text: Kauden 2017–2018 Lahtinen aloitti lainalla Mestis-joukkue Heinolan Peliitoissa, jossa hän pelasi suurimman osan runkosarjastaan. Lahtinen oli joukkueen toiseksi paras syöttäjä ja kolmanneksi paras pistemies tehoilla 12+25=37. Hänet valittiin Mestiksen lokakuun 2017 kuukauden tulokkaaksi. Lahtinen pelasi kauden aikana Pelicansin SM-liigajoukkueessa 16 runkosarjaottelua tehopistein 2+2=4. Hän teki liigauransa avausmaalin kauden neljännessä ottelussaan 21. marraskuuta 2017 vieraissa Vaasan Sportia vastaan. Jussi Heikkinen valitsi Lahtisen ottelun Alumnien tähtien kolmostähdeksi. Hän siirtyi loppukaudella Peliitoista Pelicansin vahvuuteen, jossa Lahtinen pelasi lähinnä seuran A-nuorissa.


title: Severi Lahtinen

text: Lahtinen on pelannut 11 nuorten maaottelua.


title: Marija Botškarjova

text: Marija Leontjevna Botškarjova (, 1889 Novgorodin kuvernementti – 16. toukokuuta 1920 Krasnojarsk) oli venäläinen sotilas, joka taisteli ensimmäisessä maailmansodassa ja perusti myöhemmin vuoden 1917 vallankumouksen aikana Venäjän väliaikaisen hallituksen puolella taistelleet naisten kaartit.


title: Marija Botškarjova

text: Novgorodin kuvernementissa syntynyt Botškarjova muutti kotoaan 15-vuotiaana Siperian Tomskiin, jossa hän avioitui paikallisen talonpojan kanssa. Hän kuitenkin erosi nopeasti väkivaltaisesta miehestään ja pakotettiin työskentelemään jonkin aikaa myös prostituoituna, ennen kuin Botškarjova tutustui Jakov Buk -nimiseen juutalaismieheen, jonka kanssa hän avasi lihakaupan Sretenskin kaupungissa. Vuonna 1912 Buk kuitenkin karkotettiin Jakutskiin ja sieltä edelleen Amgaan, jonne Botškarjova seurasi miestään.


title: Marija Botškarjova

text: Ensimmäisen maailmansodan sytyttyä 1914, Botškarjova jätti myös väkivaltaiseksi osoittautuneen Bukin ja liittyi keisarillisen armeijan jalkaväkeen tsaari Nikolai II:n erityisluvalla. Myöhemmin Botškarjova haavoittui kahdesti itärintaman taisteluissa. Tsaarinvallan kukistuttua 1917 helmikuun vallankumouksessa, Venäjän väliaikainen hallitus määräsi hänet muodostamaan kokonaan naisista koostuvan sotilasyksikön, joka sai nimekseen "1. Naisten kuolemanpataljoona". Siihen liittyi aluksi parituhatta vapaaehtoista, mutta lopulta jäljelle jäi vain 300 innokkaimmaksi osoittautunutta. Botškarjovan kaarti toimi myös esikuvana punaisten perustamille Suomen sisällissodan naiskaarteille.


title: Marija Botškarjova

text: Lokakuun vallankumouksen jälkeen bolševikit karkottivat Botškarjovan entiselle kotiseudulleen Tomskiin, josta hän kuitenkin palasi Pietariin jo vuoden 1918 alussa. Kun Botškarjovalla paljastui olleen yhteyksiä valkoiseen armeijaan, antoivat bolševikit hänelle kuolemantuomion, joka kuitenkin muutettiin karkotukseksi. Huhtikuussa 1918 Botškarjova matkusti Vladivostokin kautta Yhdysvaltoihin, jossa hän keskusteli Venäjän tilanteesta presidentti Woodrow Wilsonin kanssa ja saneli New Yorkissa muistelmansa venäläiselle emigranttikirjailija Isaac Don Levinelle. Yhdysvalloista Botškarjova jatkoi matkaansa Iso-Britanniaan, josta hän kuningas Yrjö V:n tavattuaan palasi jälleen Neuvosto-Venäjälle. Botškarjova matkusti Pohjois-Venäjän interventioon osallistuvien brittijoukkojen mukana Vienanmeren rannalla sijaitsevaan Arkangeliin ja jatkoi sieltä edelleen huhtikuussa 1919 Tomskiin. Hänen tarkoituksenaan oli nyt koota amiraali Aleksandr Koltšak joukkojen alaisuuteen naisista muodostettu lääkintäosasto, mutta Botškarjova jäi jälleen bolševikkien vangiksi. Lopulta salainen poliisi Tšeka teloitti hänet Krasnojarskissa toukokuussa 1920.


title: Maha Vajiralongkorn

text: Maha Vajiralongkorn eli hallitsijanimeltään Rama X (, s. 28. heinäkuuta 1952 Bangkok, Thaimaa) on Thaimaan kuningas. Hän on kuningas Bhumibol Adulyadejin ja kuningatar Sirikitin ainoa poika, sekä maansa hallitsija isänsä kuoltua vuonna 2016.


title: Maha Vajiralongkorn

text: Vajiralongkorn syntyi 28. heinäkuuta 1952. Hänen vanhempansa olivat kuningas Bhumibol Adulyadej ja kuningatar Sirikit. Vajiralongkornilla on kolme sisarusta, vanhempi sisko Ubolratana Rajakanya, sekä kaksi nuorempaa siskoa Sirindhorn ja Chulabhorn Walailak. Vajiralongkorn opiskeli Thaimaassa 13-vuotiaaksi saakka, minkä jälkeen hän jatkoi koulutustaan viiden vuoden ajan yksityiskouluissa Britanniassa ja lopulta vuoden verran Australiassa. Hän jatkoi edelleen opintojaan Canberran Royal Military Collegessa. Vajiralongkorn on itse kuvaillut opiskeluaikojaan hankaliksi hemmotellun kasvatuksensa takia. Hän jatkoi kuitenkin opiskelujaan sotilaana Thaimaassa, Britanniassa, Yhdysvalloissa ja Australiassa päätyen lopulta upseeriksi Thaimaan armeijaan. Vajiralongkornilla on myös siviili- ja sotilaslentäjän pätevyys ja monilla ulkomaanmatkoilla hän on lentänyt itse omaa Boeing 737-lentokonettaan.


title: Maha Vajiralongkorn

text: Vajiralongkornista tehtiin virallisesti kruununprinssi vuonna 1972. Nimitystä varjostivat huhut uhkapelaamisesta, naisseikkailuista ja laittomista liiketoimista. Huhut liittivät hänet myös eri alamaailman vaikuttajiin, vaikkakin Vajiralongkorn on itse kiistänyt tällaiset yhteydet. Hänen nuorempi siskonsa Sirindhorn nähtiin joidenkin tahojen piirissä parempana ehdokkaana kruununperijäksi ja tämä oli osallistunut veljeään aktiivisemmin isänsä hallintoon. Naiset ovat saattaneet periä kruunun vuodesta 1978 lähtien, mutta kuningas Bhumibol ei tukenut muita ehdokkaita perillisekseen, minkä lisäksi naiset voivat lain mukaan periä kruunun vain miespuolisen perillisen puuttuessa.


title: Maha Vajiralongkorn

text: Vajiralongkorn meni vuonna 1977 naimisiin serkkunsa Soamsawalin kanssa ja pari sai tyttären Bajarakitiyabhan vuonna 1978. Samoihin aikoihin Vajiralongkornilla oli kuitenkin myös suhde näyttelijä Yuvadhida Polraserthin kanssa. Suhteessa syntyi viisi lasta ja Vajiralongkorn meni naimisiin Yuvadhidan kanssa vuonna 1994. Vuonna 1996 pari erosi ja kruununprinssi sanoutui aviopuolisostaan ja suhteessa syntyneistä lapsistaan julkisesti irti. Vuonna 2001 Vajiralongkorn menin naimisiin Srirasmi Suwadeen kanssa. Parille syntyi poika Dipangorn Rasmijoti vuonna 2005, mutta pari erosi vuonna 2014. Sittemmin Vajiralongkorn on liitetty entiseen Thai Airwaysin lentoemäntä Suthidaan.


title: Maha Vajiralongkorn

text: Srirasmi menetti samana vuonna kuninkaallisen arvonimensä ja yhdeksän hänen sukulaistaan pidätettiin. Taustalla olivat syytökset majesteettirikoksesta. Majesteettirikos on määritelty löyhästi Thaimaan rikoslaissa ja esimerkiksi Amnesty Internationalin mukaan lakia on käytetty rauhanomaisesti erimielisyyksiään esittäneitä vastaan. Majesteettirikoksista on syytetty myös muita Vajiralongkorniin liitettyjä henkilöitä. Vuonna 2015 eräs samasta syystä vangittiin Thaimaassa tunnettu ennustaja, joka kuoli pidätyksen jälkeen. Samoihin aikoihin pidätettiin kruununprinssin henkivartioston jäsen, jota syytettiin muun muassa käskyjen noudattamatta jättämisestä. Myöhemmin hän katosi ja hänen uskotaan kuolleen.


title: Maha Vajiralongkorn

text: Kuningas Bhumibolin terveys alkoi heiketä hänen valtakautensa loppupuolella, jolloin Vajiralongkorn alkoi näyttäytyä useammin julkisuudessa ajoittain isänsä tilalla. Armeija tuki Vajiralongkornia vuoden Thaimaan vallankaappauksen jälkeen. Kuningas Bhumibol kuoltua 13. lokakuuta 2016 Thaimaan valtionhoitajana toimi Prem Tinsulanonda, kunnes maan parlamentti nimitti kruununprinssi Maha Vajiralongkornin uudeksi kuninkaaksi 1. joulukuuta 2016.


title: Magma (Gojiran albumi)

text: Magma on ranskalaisen metalliyhtye Gojiran kuudes studioalbumi. Se julkaistiin 17. kesäkuuta 2016 levymerkillä Roadrunner Records. Albumi on nauhoitettu yhtyeen omalla New Yorkissa sijaitsevalla Silver Cord -studiolla. Magma käsittelee muusikkoveljesten Joe ja Mario Duplantierin äidin vakavaa sairautta sekä kuolemaa, ja se on tunnelmaltaan raskas, synkkä ja epätoivoinen.


title: Magma (Gojiran albumi)

text: Albumi debytoi Suomen virallisen listan sijalla 5, ja se pysyi listalla yhteensä neljä viikkoa.


title: Magma (Gojiran albumi)

text: Albumi sai hyvän vastaanoton. Arvostelujen keskiarvoja mittaavan Metacriticin arvio Magmasta on 84/100, joka perustuu 11 arvioon. Kaaoszinen Tommi Lindfors kehui erityisesti laulaja Joe Duplantierin ja basisti Jean-Michel Labadien antaumuksellista ja raivoisaa tulkintaa, ja antoi albumille arvosanan 9–. Soundin Vesa Siltanen antoi albumille neljä tähteä viidestä. Hän sanoi yhtyeen onnistuneen uusiutumaan. Hän sanoi kokonaisuuden olevan tunnelmallinen ja raskaspoljentoinen draamankaari, vaikka se eteneekin ajoittain liiankin painavaksi ja jopa yksitoikkoiseksi. V2.fi-sivuston Jesse Kärkkäinen kehui yhtyeen tuoretta ja yksinkertaisempaa otetta sekä sävellysten mielenkiintoisuutta, mutta koki levyn laadun notkahtavan loppua kohden.


title: Barnetin taistelu

text: Barnetin taistelu () oli 14. huhtikuuta 1471 käyty Ruusujen sodan taistelu. Se käytiin Englannissa Barnetin pohjoispuolella Lancasterin ja Yorkin sukujen kannattajien välillä.


title: Barnetin taistelu

text: Taistelu käytiin sankassa sumussa. Sumun vuoksi Lancasterin puolella taistelleet Montagun markiisi John Nevillen miehet hyökkäsivät vahingossa samalla puolella taistelleiden Oxfordin jaarli John de Veren joukkojen kimppuun, mikä aiheutti kaaoksen Lancasterin joukoissa. Yorkin joukot käyttivät sekasortoa hyväkseen ja löivät Lancasterin miehet. John Neville sai surmansa jo taistelussa, minkä lisäksi Warwickin jaarli Richard Neville surmattiin taistelun jälkeen tämän yrittäessä paeta paikalta. Richard Neville oli kuollessaan yksi oman aikansa suosituimmista ja vaikutusvaltaisimmista aatelisista, minkä vuoksi hänen kuolemansa oli suuri takaisku Lancasterin kannattajille.


title: Barnetin taistelu

text: Shakespeare dramatisoi Barnetin taistelun Henrik VI -näytelmän kolmannessa osassa.


title: Sinulle on postia (televisiosarja)

text: Sinulle on postia on syksyllä 2016 MTV3-kanavalla esitetty tositelevisiosarja, jossa ihmiset voivat lähettää kirjeen heille tärkeille henkilöille. Aiheena voivat olla muun muassa kiitos, rakkaus tai anteeksipyyntö. Ohjelmassa juontajat Tuija Pehkonen, Juuso Mäkilähde ja Lorenz Backman toimittavat kirjeet niiden vastaanottajille.


title: Sinulle on postia (televisiosarja)

text: Ohjelmaan haettiin osallistujia keväällä 2016 ja ohjelman tekijät saivat ilmoittautumisia yli 1000 kappaletta. Ohjelmassa myös muun muassa Mira Luoti ja Joel Hallikainen lähettävät kirjeet lähimmilleen.


title: Sinulle on postia (televisiosarja)

text: "Sinulle on postia" -ohjelmaformaatti palkittiin keväällä 2017 Cannesissa International Format Awards -kilpailun Best Brand Driven Format -kategoriassa.


title: Suomi valtaistuimen edessä (albumi)

text: Suomi valtaistuimen edessä on studioalbumi suomalaiselta Contemporary Christian Music -yhtyeeltä Suomi valtaistuimen edessä. Albumi julkaistiin marraskuussa 2012 Missiokustannuksen kautta. Levy tehtiin yhdessä brasilialaisen Diante do Trono -yhtyeen kanssa, jonka johtaja on Ana Paula.


title: Suomi valtaistuimen edessä (albumi)

text: Ana Paula laulaa suomeksi. Levy tehtiin Ana Paulan Suomi valtaistuimen edessä -kiertuetta varten.


title: Valkeakosken naiskaarti

text: Valkeakosken naiskaarti oli vuoden 1918 Suomen sisällissodan aikana toiminut punakaartin yksikkö, joka oli osa Valkeakosken punakaartia. Se oli muodostettu tuolloin Sääksmäen pitäjään kuuluneen Valkeakosken teollisuusyhdyskunnan naisista, jotka olivat suurimmaksi osaksi Tervasaaren paperitehtaan työläisiä. Kaartiin kuului yhteensä ainakin 115 naista, joista noin 50 oli aseellisessa osastossa, muiden toimiessa huolto- ja lääkintätehtävissä. Taisteluissa, teloituksissa ja vankileireillä heistä sai surmansa 47, eli käytännössä lähes kaikki aseellisen osaston naiset.


title: Valkeakosken naiskaarti

text: Teollisuustoiminta oli Sääksmäen Valkeakoskella aloitettu 1870-luvun alussa ja vuoteen 1917 mennessä yhteisöstä oli kasvanut noin 3 000 asukkaan taajama. Valkeakosken työväenyhdistys oli perustettu 1896. Työväen järjestyskaarti paikkakunnalle perustettiin marraskuun 1917 yleislakon yhteydessä ja punakaartiksi se muutettiin pari päivää sisällissodan syttymisen jälkeen 30. tammikuuta 1918. Jäseniä Valkeakosken punakaartissa oli noin 600–700. Valkeakosken naiskaarti perustettiin 2. helmikuuta, jolloin siihen liittyi ensimmäiset 20 naista. Yhteensä jäseniä oli enintään 120–130, joista suurin osa työskenteli paperitehtaalla. Mukana oli myös ainakin toistakymmentä piikaa tai palvelijatarta. Valkeakosken ohella naiskaarteja syntyi helmikuun alkupäivinä myös Helsinkiin ja Viipuriin.


title: Valkeakosken naiskaarti

text: Kaartiin liittyneet naiset olivat iältään 15–51-vuotiaita, mutta keski-ikä kuitenkin oli vain noin 20 vuotta. Aseelliseen osastoon kuuluneet olivat pääosin 15–20-vuotiaita. Vajaa puolet kaartilaisista oli jo ennen sisällissotaa aktiivisesti mukana työväenliikkeessä, sillä he kuuluivat joko paikalliseen työväenyhdistykseen tai sen alaisiin ammatti-, nuoriso- ja naisosastoihin. Kaartilaisille maksettiin palkkaa 10 markkaa päivässä, mikä oli suurin piirtein sama kuin paperitehtaan työläisen päiväpalkka.


title: Valkeakosken naiskaarti

text: Valkeakosken naiskaartin päällikkönä toimi suurimmasta osasta muita naiskaarteja poiketen mies, Turusta kotoisin ollut 24-vuotias työmies Harald Nederström. Naiskomppania jakaantui kolmeen osastoon, joiden päälliköt valittiin äänestämällä. 1. osaston päällikkönä toimi 22-vuotias Ida Järvinen, 2. osaston 16-vuotias Lydia Lehto ja 3. osaston 18-vuotias Amanda Kujala. Kaartiin kuului myös mahdollisesti erillinen kuuden naisen konekivääriosasto.


title: Valkeakosken naiskaarti

text: Valkeakosken naiskaartin aseelliseen osastoon liittyi noin 50 naista, muiden palvellessa huolto- ja lääkintätehtävissä. Huoltotehtäviin lukeutui ruokahuollon lisäksi muun muassa varustehuoltoa ja vaatteiden ompelua. Sairaanhoitajina toimi noin 30 kaartilaista. Heidän kouluttajanaan ja johtajanaan oli Hilda Rantanen. Sairaanhoitajia palveli lyhyen sidontakurssin jälkeen Toijalan sairaalassa, josta heitä lähetettiin joukkojen mukana myös rintamalle ainakin Kuhmoisiin, Vehkajärvelle ja Ruovedelle. Rintamalle lähetettiin Valkeakoskelta myös keittäjiä. Aseellisen osaston toiminnasta Valkeakoskella ei ole tarkkaa tietoa, mutta ilmeisesti sen ohjelmaan kuului harjoitusten lisäksi vartiopalvelusta. 10. huhtikuuta Valkeakosken työväentalolla tapahtui onnettomuus, jossa erään nuoren punakaartilaisen ase laukesi vahingossa ja surmasi 17-vuotiaan Siiri Lehtisen. Hänet haudattiin neljä päivää myöhemmin, jolloin hautajaissaattue kulki kiväärein varustautuneiden naiskaartilaisten muodostaman kunniakujan läpi.


title: Valkeakosken naiskaarti

text: Aseellisten osastojen naiset osallistuivat myös valkeakoskelaisten valkoisten pidätyksiin ja vankikuljetuksiin. 15. huhtikuuta punaiset pidättivät noin 30 punakaarteihin kuulumatonta miestä, jotka eivät olleet totelleet esikunnan antamaa käskyä saapua työpalvelukseen. Vangituista miehistä ammuttiin kymmenen. Naiskaartilaisista 19-vuotias Liisa Laurén oli kaksi päivää myöhemmin Hausjärvellä mukana paperitehtaan teknisen johtajan Gunnar Carpelanin ja insinööri Johan Niskan teloituksissa. Hän oli ainoa valkoisten teloituksiin syyllistynyt Valkeakosken naiskaartin jäsen.


title: Valkeakosken naiskaarti

text: Valkeakosken naiskaartin aseellinen osasto osallistui taisteluihin ainoastaan sodan loppuvaiheessa, kun tuhansien läntisestä Suomesta paenneiden punaisten kuormasto pyrki kohti Itä-Suomea. Naiskaartilaiset olivat raivaamassa kolonnalle tietä valkoisten ja saksalaisten linjojen läpi Hauhon Alvettulassa ja kirkonkylässä sekä Tuuloksen Syrjäntaan kylässä, kunnes lopulta jäivät vangeiksi.


title: Valkeakosken naiskaarti

text: 6. huhtikuuta tapahtuneen Tampereen valtauksen jälkeen Ruotsalainen prikaati aloitti 24. huhtikuuta hyökkäyksen Valkeakoskelle, jonka tieltä punaiset pakenivat kohti Hämeenlinnaa. Osa lähti matkaan maanteitse ja osa puolestaan paperitehtaan proomuilla ja laivoilla. Saksan Itämeren-divisioona kuitenkin valtasi Hämeenlinnan 26. huhtikuuta, josta laivamatkustajat kuulivat Hattulan Mierolassa. He nousivat maihin ja jatkoivat matkaansa jalkaisin, kääntyen nyt Hämeenlinnan sijasta kohti sen pohjoispuolella sijaitsevaa Hauhoa ja liittyivät tuhansien Hämeenlinnasta paenneiden punaisten joukkoon. Pakolaiskuormaston tarkoituksena oli päästä Lahteen ja sieltä edelleen Kymijoen itäpuolelle.


title: Valkeakosken naiskaarti

text: Valkeakosken naiskaarti joutui ensimmäisen kerran taisteluun 27. huhtikuuta Hauhon Alvettulassa, jossa he valtasivat valkoisten halluussaan pitämän Alvettulan sillan ja pääsivät näin jatkamaan matkaansa kohti Hauhon kirkonkylää. Useiden silminnäkijäkertomusten perusteella Valkeakosken naisilla oli valtauksessa tärkeä osa. Siltaa oli yritetty ylittää jo aikaisemmin, mutta siinä onnistuttiin vasta uhkarohkeasti hyökänneiden naiskaartilaisten johdolla. Alvettulasta pakolaiskuormasto jatkoi matkaa kohti Hauhon kirkonkylää, jossa he seuraavana aamuna joutuivat taisteluun saksalaisten ja valkoisten hyökätessä. Kirkonkylän valtausta yrittänyt vihollinen kuitenkin torjuttiin ja kolonna pääsi edelleen liikkeelle kohti Lahtea. Taistelun jälkeen Valkeakosken naiset linnoittautuivat vielä suojaamaan kuormastoa saksalaisten uuden hyökkäyksen varalta, kunnes jatkoivat itsekin matkaa.


title: Valkeakosken naiskaarti

text: Punaiset kuitenkin kohtasivat saksalaiset vielä samana iltana Tuuloksen Syrjäntaan kylässä käydyssä taistelussa, joka on yksi koko sodan tunnetuimmista ja verisimmistä. Yön yli jatkuneen tykistökeskityksen jälkeen punaiset hyökkäsivät tienristeyksen sulkeneita saksalaisten asemia vastaan. Ensimmäisinä hyökkäykseen kävivät jälleen Valkeakosken naiset ja lopulta saksalaiset joutuivat ylivoiman edessä perääntymään. Myöhemmin kirjoittamissaan muistelmissa saksalaisjoukkojen komentaja Rüdiger von der Goltz hämmästeli Valkeakosken naisten raivokasta hyökkäystä. Taistelussa kuoli arviolta 90 saksalaista ja 300 punakaartilaista. Tämän jälkeen 18 kilometrin pituinen pakolaisten kuormasto pääsi kulkemaan Syrjäntaan kylän läpi Lahteen päin. Ryhmä valkeakoskelaisia naisia jäi kuitenkin saksalaisten vangeiksi. Myös Lahteen päässeiden punaisten tie katkesi pari päivää myöhemmin vihollisen saartorenkaan sisälle. Valkeakosken naiskaartilaisista taisteluissa kaatui varmuudella ainakin kolme naista.


title: Valkeakosken naiskaarti

text: Saksalaiset luovuttivat Syrjäntaan taistelun jälkeen vangeiksi saamansa valkeakoskelaiset valkoisille, jotka teloittivat heidät Hauholla 1. toukokuuta. Lisäki Valkeakosken naiskaartilaisia jäi taistelua seuranneina päivinä vangeiksi Lahdessa, Hollolassa, Iitissä, Hämeenkoskella, Tyrvännöllä ja Kärkölässä. Osa pääsi pakenemaan Valkeakoskelle, missä myös heidät vangittiin. Teloituksen välttäneitä naiskaartilaisia vietiin myöhemmin Lahden, Hämeenlinnan ja Suomenlinnan vankileireille.


title: Valkeakosken naiskaarti

text: Syrjäntaan taistelun jälkeen osa Valkeakosken naiskaartilaisista jäi sekavissa olosuhteissa saksalaisten vangeiksi. Tapahtumien tarkasta kulusta ei ole tietoa, mutta todennäköisesti saksalaiset onnistuivat katkaisemaan pakolaiskuormaston häntäpäästä, jolloin myös sen mukana olleet naiset jäivät vangeiksi. Saksalaiset jättivät kylän taistelua seuranneena iltana 29. huhtikuuta ja luovuttivat suomalaisille noin 150 vankia.


title: Valkeakosken naiskaarti

text: Heidän joukossaan oli todennäköisesti 30–50 naista, joista kaikkie eivät olleet aseelliseen osastoon kuuluneita. Ennen teloitusta naisia pidettiin kaksi päivää Suomaan talon ladossa. Tapahtumista on ristiriitaista tietoa, joidenkin kertomusten mukaan valkoiset eivät käyneet sisällä ladossa, vaan vartijat kiersivät sen ulkopuolella. Sisällissodan tapahtumista omaelämäkerrassaan kirjoittaneen teatterineuvos Vilho Siivolan mukaan naiset kuitenkin saatettiin raiskata. Hän perustaa näkemyksensä kymmenen vuotta sodan jälkeen lähitalojen asukkailta kuulemiinsa kertomuksiin.


title: Valkeakosken naiskaarti

text: Toukokuun 1. päivän aamuna naisia alettiin kuljettamaan teloituspaikalle, joka sijaitsee Mustilan kylässä Siikaisten suon reunassa. Valkoiset olivat kaivaneet paikalle joukkohaudan valmiiksi. Teloitus suoritettiin käskemällä haudan poikki asetetulle lankulle seisomaan viisi naista kerrallaan, josta heidät sitten ammuttiin. Teloitusta oli todistamassa myös lähiseutujen asukkaita ja sen suorittivat Pohjanmaalta tulleet miehet ja Tuuloksen suojeluskuntalaiset. Mukana oli tiettävästi myös jääkäriluutnantti Hugo Österman, josta myöhemmin tuli puolustusvoimain komentaja.


title: Valkeakosken naiskaarti

text: Teloitettuja naisia oli yhteensä 24–29. Paikalla olevassa muistomerkissä mainitaan kuitenkin 36 teloitettua valkeakoskelaista naista, mutta määrä on todennäköisesti liian suuri tai osa uhreista oli kotoisin jostain muualta. Valkeakoskella vangituista naiskaartin jäsenistä ainakin kolme teloitettiin Sorrilan koulun takaisessa metsikössä 3. toukokuuta. Lisäksi vankileireillä teloitettiin 1–4 naista ja erilaisiin tauteihin tai nälkään kuoli seitsemän. Valtiorikosoikeus käsitteli kaikkiaan 30 Valkeakosken naiskaartilaisen syytteet, joista neljä sai ehdottoman tuomion.


title: Valkeakosken naiskaarti

text: Anneli Kannon vuonna 2008 ilmestynyt romaani "Veriruusut" kertoo Valkeakosken ja Tampereen naiskaarteista. Teatteriohjaaja Pekka Saaristo on dramatisoinut kirjan pohjalta samannimisen näytelmän, jota on esitetty muun muassa Porissa ja Tampereella.


title: Sinulle on postia

text: Sinulle on postia tarkoittaa seuraavia asioita:


title: Zeid Ra’ad Al Hussein

text: Zeid Ra’ad Al Hussein on jordanialainen aatelinen ja diplomaatti. Hän on toiminut vuodesta 2014 alkaen Yhdistyneiden Kansakuntien ihmisoikeuskomissaarina. Sitä ennen hän toimi Jordanian pysyvänä YK-edustajana New Yorkissa. Hän on perusteellinen rikosoikeuden asiantuntija ja keskittynyt muun muassa konfliktien jälkeiseen jälleenrakennukseen sekä sotarikoksiin. Hän on toiminut myös ydinturvallisuuskysymyksissä ja seksuaalisen hyväksikäytön vastaisissa operaatioissa. Kokemusta hänellä on muun muassa Jugoslavian hajoamissodista.


title: Zeid Ra’ad Al Hussein

text: Zeid otti kantaa myös Yhdysvaltain presidentinvaaliin 2016 arvostelemalla Donald Trumpin näkemyksiä koskien kidutusta ja vähemmistöjen oikeuksia. Geert Wilders  vastasi usealle poliitikolle esitettyyn jyrkkään kritiikkiin sanomalla prinssin olevan täydellinen typerys ('utter fool'), ja jatkoi tämän olevan yksi syy lisää hankkiutua eroon Yhdistyneistä Kansakunnista.


title: Zeid Ra’ad Al Hussein

text: Zeidillä on Bachelor of Arts -tutkinto John Hopkins Universitystä sekä filosofian tohtorin arvo Cambridgen yliopistosta. Hänellä on vaimo ja kolme lasta.


title: Hapen isotoopit

text: Hapen isotoopit ovat nuklideja, joiden atomien ytimissä on kahdeksan protonia ja eri määrä (4–16) neutronia. Hapella on kolme vakaata isotooppia, O, O ja O. Lisäksi hapella on joukko epävakaita, radioaktiivisia isotooppeja, joiden massaluvut vaihtelevat välillä 12–24, mutta ne ovat kaikki lyhytikäisiä: niistä pitkäikäisimminkin, O:n puoliintumisaika on 122,24 sekuntia. Lyhytikäisin tunnettu hapen isotooppi on O, jonka puoliintumisaika on 580(30) × 10 sekuntia.


title: Hapen isotoopit

text: Luonnon happi koostuu kolmesta vakaasta isotoopista: happi-16 (O), happi-17 (O) ja happi-18 (O). Näistä ylivoimaisesti yleisin on happi-16, jota luonnon hapessa on noin 99,756 prosenttia. Sen massaluku on 16. Näin ollen hapen suhteellinen atomipaino onkin lähellä lukua 16; tarkemmin sanottuna se on 15,9994(3). Hapen muiden tunnettujen isotooppien massaluvut vaihtelevat välillä 12–24.


title: Hapen isotoopit

text: Isotooppi O on sekä suhteellisesti että absoluuttisesti poikkeuksellisen yleinen, koska se on yksi tähtien kehityksen lopputuotteista ja se on primaarinen isotooppi, toisin sanoen sitä syntyy tähdissä, jotka alun perin koostuvat pelkästään vedystä. Suurin osa isotoopista syntyy nukleosynteesin lopputuotteena tähtien heliumfuusiossa, jossa kolme alfahiukkasta yhtyy ensin hiiliytimeksi C (hiili-12), joka sitten voi vielä siepata alfahiukkasen muodostaen ytimen O. Neonin palamisprosessissa syntyy vielä lisää happea O.


title: Hapen isotoopit

text: Sekä O ja O ovat sekundaarisia isotooppeja, mikä merkitsee, että niiden nukleosynteesi edellyttää, että läsnä on jo tiettyjä nuklideja. Happi-17 (O) syntyy pääasiassa vedyn palaessa heliumiksi CNO-syklissä, minkä vuoksi sitä esiintyy tähdissä runsaasti sillä vyöhykkeellä, jossa vety fuusioituu. Happi-18 (O) syntyy, kun typpi-isotooppi N, jota CNO-palamisen vuoksi on runsaasti, kaappaa heliumytimen He, minkä vuoksi tätä isotooppia esiintyy tähdissä eniten niissä kerroksissa, joissa on eniten heliumia. Vasta noin miljardin celsiusasteen lämpötilassa happiytimetkin fuusioituvat muodostaen raskaampia ytimiä kuten rikkiä.


title: Hapen isotoopit

text: Isotooppien O-18 ja O-16 suhdetta on usein käytetty paleoklimatologiassa maapallon muinaisten ilmastonmuutosten selvittämiseen. Nykyisin Maan ilmakehässä olevista happiatomeista noin 99,756 % on -, 0,039 % O- ja 0,205 % O-atomeja. Koska kuitenkin ne vesimolekyylit (HO), joissa oleva happiatomi on hapen kevyintä isotooppia, haihtuvat hieman herkemmin kuin ne, joissa sen paikalla on jompikumpi raskaammista isotoopeista, hapen raskainta isotooppia O on sadeveden ja sen vuoksi myös järvi- ja jokivesien sekä napajäätiköiden hapessa hieman vähemmän (0,1981 %) kuin ilman (0,205 %) tai meriveden hapessa (0,1995 %). Kun ero isotooppien haihtuvaisuuden välillä riippuu myös veden lämpötilasta, tämä tekee mahdolliseksi päätellä vanhojen jääkerrostumien perusteella, onko maapallon ilmasto muinaisina aikoina ollut nykyistä lämpimämpi tai viileämpi. Paleoklimatologiassa puhutaankin happi-isotooppivaiheista, ajanjaksoista, jolloin muodostuneen jään happi-isotooppikoostumus on nykyisin muodostuvasta poikkeava.


title: Hapen isotoopit

text: Ennen kuin atomimassayksikkö (u) vuonna 1961 määriteltiin nykyisellä tavalla C-atomin perusteella, asteikon perustana käytettiin happiatomia, jonka massa määriteltiin 16 yksiköksi (amu). Kun kuitenkin fyysikot käyttivät vertailukohteena isotooppia O, kemistit sen sijaan luonnossa esiintyvän isotooppiseoksen keskimääräistä atomimassaa, seurauksena oli pieni, mutta merkitsevä ero eri yhteyksissä käytettyjen atomimassa-asteikkojen välille.


title: Hapen isotoopit

text: Hapelle tunnetaan myös 14 radioisotooppia. Pitkäikäisimmät niistä on O, jonka puoliintumisaika on 122,24 s, ja O, jonka puoliintumisaika on 70,606 s. Hapen kaikkien muiden radioaktiivisten isotooppien puoliintumisaika on pienempi kuin 27 s ja useimpien niistä pienempi kuin 83 ms. Esimerkiksi O:n puoliintumisaika on 61 ms. Useimmat hapen vakaita isotooppeja kevyemmät isotoopit hajoavat ß-hajoamisella typen isotoopeiksi., vakaita isotooppeja raskaammat sen sijaan ß-hajoamisella fluorin isotoopeiksi.


title: Hapen isotoopit

text: Happi-13 on hapen epävakaa isotooppi. Sen atomin ytimessä on 8 protonia ja 5 neutronia. Sen spin on 3/2- ja puoliintumisaika 8,48 ms. Sen atomimassa on 13,0248 atomimassayksikköä. Se hajoaa elektronisieppauksella typpi-13:ksi, ja sen hajoamisenergia on 17,765 MeV. Sitä syntyy fluori-14:n hajotessa.


title: Hapen isotoopit

text: Happi-15 on isotooppi, jota paljon käytetään positroniemissiotomografiassa eli PET-kuvauksissa. Sen atomin ytimessä on 8 protonia ja 8 neutronia, ja atomin massa on 15,0030654 atomimassayksikköä. Sen puoliintumisaika on 122,24 sekuntia. Happi-15:tä valmistetaan pommittamalla typpi-14-atomeja protoneilla syklotronissa.


title: Baer

text: Baer on muun muassa seuraavien henkilöiden sukunimi:


title: Sulkotrioni

text: Sulkotrioni (CHSClO) on triketoneihin ja sulfoneihin kuuluva orgaaninen yhdiste. Yhdistettä käytetään maataloudessa herbisidinä.


title: Sulkotrioni

text: Huoneenlämpötilassa sulkotrioni on väritöntä tai kellertävää kiteistä ainetta. Yhdiste liukenee vähäisessä määrin veteen ja paremmin muun muassa asetoniin, dikloorimetaaniin, ksyleeniin ja klooribentseeniin. Sulkotrionin herbisidiset ominaisuudet perustuvat siihen, että se jäljittelee luonnollista fytotoksista yhdistettä leptospermonia ja estää p-hydroksifenyylipyruvaattidioksigenaasientsyymin toimintaa. Tällöin kasvien tarvitsemien plastokinonin ja karotenoidien biosynteesi estyy. Sulkotrioni imeytyy kasveihin lehtien välityksellä.n


title: Sulkotrioni

text: Sulkotrionia valmistetaan lähtemällä m-metyylimerkaptoklooribentseenistä, joka reagoi ketoniksi Friedel–Crafts-asylointireaktiolla asetyylikloridin kanssa alumiinikloridin toimiessa katalyyttinä. Seuraavassa vaiheessa tuote hapetetaan sulfoniksi natriumhypokloriitin avulla. Viimeisessä vaiheessa tuote reagoi 1,3-sykloheksaanidionin kanssa muodostaen sulkotrionia.


title: Sulkotrioni

text: Sulkotrionia käytetään rikkaruohomyrkkynä erityisesti maissiviljelmillä ja sitä voidaan käyttää yhdessä muiden rikkaruohomyrkkyjen kanssa. Aine levitetään suspensiona.


title: Pete ja lohikäärme Elliott (vuoden 2016 elokuva)

text: Pete ja lohikäärme Elliott (Pete’s Dragon) on vuonna 2016 ensi-iltansa saanut Disneyn perhe-elokuva, jonka on ohjannut David Lowery. Se on uusintaversio samannimisestä elokuvasta vuodelta 1977. Alkuperäisen elokuvan piirretty lohikäärme on tällä kertaa toteutettu tietokoneanimaationa.


text: Suomenkielisen dialogin on kääntänyt Jukka Jaatinen ja sen on ohjannut Samuel Harjanne.


title: Islantilaissaagat

text: Islantilaissaagat () ovat keskiaikaista, kansankielistä saagakirjallisuutta, johon luetaan myös kuningassaagat, Edda-runous, muinaissaagat, ritarisaagat, aikalaissaagat ja piispainsaagat.


title: Islantilaissaagat

text: Islantilaissaagat pohjautuvat suulliselle perinteelle. Niissä kuvataan Islannin asuttamisen aikaa (päävaihe 870–930), jolloin Norjasta ja Britteinsaarilta saapui skandinaavista alkuperää olevia talollisia perheineen ja orjineen, ja sitä seurannutta satavuotista jaksoa (930–1030). Islantilaissaagoja kirjoitettiin 1200-luvulla ja 1300-luvun alkupuolella Islannissa.